Αρχική » Άρθρα » Αντιφατικά σημάδια\nΔημοσιεύτηκε από Antonis D. Papagiannidis 11/03/2020 0 Σχόλια άρθρα,\nΘετικές καταγραφές στην οικονομία, κραδασμοί σε προσφυγικό και ελληνοτουρκικά\nΈνα ενδιαφέρον παράδοξο, μάλλον μια ενδιαφέρουσα αντίφαση χαρακτηρίζει την πορεία της σημερινής κυβέρνησης – εντέλει της χώρας στο 2020 που προχωράει. Μιας κυβέρνησης που αισθάνθηκε την ανάγκη, στον 7ο μόλις μήνα της πορείας της στην εξουσία/στην ευθύνη των πραγμάτων να κάνει έναν (θορυβώδη, τηλεοπτικό) απολογισμό. Όπου δίπλα σε ουσιαστικές πρωτοβουλίες με αισθητή επίπτωση, όπως η μείωση του ΕΝΦΙΑ, ήδη από το φθινόπωρο του 2019, συναντούσε κανείς καθαρά εμβληματικές κινήσεις, όπως το επίδομα των 2.000 ευρώ για κάθε καινούργιο παιδί που γεννιέται («κίνητρο» που κόντεψε να σβηστεί με τη λαθρο-κατάργηση των μειωμένων κατά 50% εισφορών των εργαζόμενων μητέρων μέχρι τη συμπλήρωση έτους από τη γέννηση: η άμεση βουή το απέτρεψε…), συν αναφορές στα «θέματα τάξης», όπως κατάργηση του πανεπιστημιακού ασύλου (να τη δούμε «επί του εδάφους») ή η υπόθεση των Εξαρχείων. Να σημειωθεί εδώ ότι αυτή την ανάγκη αναφοράς προς τον πολίτη/πρόσφατο ψηφοφόρο από πλευράς κυβερνήσεως ήρθε να αντικρίσει απολογισμός –πολυσέλιδος, με προσπάθεια επεξήγησης– της αξιωματικής αντιπολίτευσης για την πρόσφατη κυβερνητική της θητεία, με μάλλον περιορισμένη διάσταση αυτοκριτικής, με πολύ πιο έντονη αίσθηση εκκαθάρισης εσωκομματικών λογαριασμών.\nΑπό την πολιτική νευρικότητα στην αισιοδοξία για την οικονομία\nΚαθώς όμως προεκλογικό χαρακτήρα αποκλείεται να έχουν παρόμοιες πρωτοβουλίες (δεν αποκλείεται;), οι εν λόγω πρωτοβουλίες δεν μπορεί παρά να ήταν υποδηλωτικές πολιτικής νευρικότητας. Η οποία νευρικότητα –θεωρούμε– ανάγεται στην αντίφαση που αναφέραμε ξεκινώντας. Υπάρχει μια ολόκληρη περιοχή της δημόσιας ζωής όπου όχι μόνον καταγράφεται σταθερότητα και θετική διάσταση –ας πούμε η σαφής ανοχή προς τη διακυβέρνηση κι ας σκοντάφτει ανοχή με βάση μιαν αισιόδοξη αντίληψη που διατηρείται (σε ρεκόρ σχεδόν 20ετίας η καταναλωτική εμπιστοσύνη, σε ρεκόρ 12ετίας ο δείκτης οικονομικού κλίματος)– αλλά και έχουν προκύψει απτές, μετρήσιμες θετικές καταγραφές. Αναφερόμαστε στην υψηλή πτήση των ελληνικών ομολόγων, όπου το 10ετές/benchmark πέρασε προς τα κάτω σε απόδοση το 1%, με το 5ετές στο 0,3% (και με διαδοχικές σειρές εντόκων σε αρνητικό έδαφος): μαζί με τη διαπίστωση ότι το μείγμα επενδυτών που προσέρχεται στο ελληνικό χαρτί περιλαμβάνει όλο και περισσότερο μακροπρόθεσμους, bona fide επενδυτές (Ταμεία, τράπεζες) και λιγότερο hedge funds, η εξέλιξη αυτή διαμορφώνει θετικό έδαφος για το μέλλον. Άλλωστε, η έκδοση 15ετούς δείχνει ότι οι αγορές θεωρούν πως η ελληνική οικονομία μπορεί να περπατήσει και χωρίς το δεκανίκι τής μέχρι το 2032 αναστολής καταβολής τόκων για το χρέος προς EFSF.\nΘα δούμε. Όπως θα δούμε και τι θα κερδίσει (και πώς) η διαπραγμάτευση για δημοσιονομικό χώρο που έχει ήδη ξεκινήσει –σιγά-σιγά, διακριτικά– με το αίτημα για μείωση των πρωτογενών πλεονασμάτων από μετά το 2021, με ενδιάμεσο ζαχαρωτό/sweetener προς την Ελλάδα την απελευθέρωση της χρήσης των επιστρεφόμενων κερδών των κεντρικών τραπεζών από τα ελληνικά ομόλογα και το step-up επιτοκίων (ισοδυναμούν με 0,6% του ΑΕΠ ετησίως) «για επενδυτικούς σκοπούς». Αν τα πράγματα προχωρήσουν με διαπραγματευτική ευθύτητα από μέρους των Ευρωπαίων εταίρων της Ελλάδας –γιατί η επιφύλαξη; επειδή το κλίμα έχει χαλάσει απότομα στη γερμανική πολιτική σκηνή, επειδή και η Επιτροπή φον ντερ Λάιεν δείχνει να μην βρίσκει βηματισμό, επειδή το Eurogroup κινείται εν γένει επιφυλακτικά, είναι και η μετενέργεια του Brexit…– και αν δεν αρχίσουν οι εκπτώσεις (π.χ. από τα 19,5-21,5 προσδοκώμενα δισ. ευρώ σε κονδύλια συνοχής από τις Μεσοπρόθεσμες Δημοσιονομικές Προοπτικές 2021-17), τότε οι θετικές προσδοκίες θα αποκτήσουν έρμα. Βλέπετε, παρόλη την ανερχόμενη αισιοδοξία, ακόμη οι αναβαθμίσεις της ελληνικής οικονομίας από τις rating agencies αργούν – μένουμε ακόμη 2 ή 3 κλικ κάτω από την επενδυτική βαθμίδα. Ενώ π.χ. η Ευρωπαϊκή Επιτροπή στις χειμερινές της προοπτικές βελτίωσε την πρόβλεψη για ελληνικό ρυθμό ανάπτυξης το 2020 σε 2,4%, όμως… από 2,3% που είχε καταγράψει νωρίτερα! (Το ΙΟΒΕ μιλάει για ψαλίδα 2,2-2,5%.) Ενώ παρόλο το φουρφούρισμα γύρω από επενδυτική επανεκκίνηση της οικονομίας, αν εξαιρέσει τις ξενοδοχειακές μονάδες που φυτρώνουν παντού, εν πολλοίς με βάση stripping και αναβάθμιση παλιών κτηρίων ή/και με ολοκλήρωση παλιότερων σχεδιασμών στην περιφέρεια, αν εξαιρέσει και την πελώρια ανανέωση του στόλου του Aegean (3 δισ. σε μια 5ετία, 25 αεροπλάνα), μεγάλες κινήσεις ακόμη αναμένονται. «Οι μπουλντόζες στο Ελληνικό ακόμη σιγούν» είναι ο κωδικός της εποχής, ακόμη και το αεροδρόμιο στο Καστέλι ή ο ΒΟΑΚ είναι για επόμενα χρόνια.\nΑν λοιπόν «χρειάζεται» κανείς να αισιοδοξήσει πιο ανεπιφύλακτα για τους μήνες που έρχονται –μήνες που έχουν, π.χ., την επανέναρξη πλειστηριασμών και τον τερματισμό της προστασίας της πρώτης κατοικίας, ή πάλι τα απόνερα από τη συνολικότερη προώθηση του Σχεδίου «Ηρακλής» για το ξεκοκκίνισμα των τραπεζών– θα τον συμβουλεύαμε να κρατήσει μια λεπτομέρεια από την καλή τύχη των ελληνικών ομολόγων στις αγορές. Ποια είναι αυτή; Μα, το ότι το 1% απόδοση στο 10ετές και το 0,3% στο 5ετές επετεύχθησαν χωρίς (ΧΩΡΙΣ) να διστάσουν οι ως άνω αγορές από έγνοιες για country risk, για πολιτικό προπαντός κίνδυνο χώρας στην περίπτωση της Ελλάδας του 2020.\nΗ συνεχιζόμενη γεωπολιτική ανασφάλεια –και το βάρος του προσφυγικού/μεταναστευτικού\nΚι έτσι φτάνουμε, ή μάλλον επαναπροσγειωνόμαστε, στον πυρήνα εκείνου που συνεχίζει να αποτελεί τον αρνητικό πόλο της αντίφασης που σημειώσαμε ως βασικό χαρακτηριστικό της ελληνικής δημόσιας ζωής στη φάση αυτή. Δηλαδή στο δίπολο ανησυχίας που προκύπτει από την εξέλιξη των ελληνοτουρκικών και από την επιδείνωση στο προσφυγικό/μεταναστευτικό.\nΣτην πορεία των ελληνοτουρκικών, η έκταση του προβλήματος φαίνεται ήδη από το γεγονός της στρουθοκαμηλικής προσέγγισης των –όλο και πιο ακραίων– τουρκικών κινήσεων. Όταν το ερευνητικό σκάφος Ορούτς Ρέις βρέθηκε να πλέει πάνω από τη –μη κηρυγμένη…– ελληνική υφαλοκρηπίδα, με κατεβασμένα τα καλώδια που υποδηλώνουν ότι διενεργούσε ηχοβολιστικό πέρασμα, επίσημες δηλώσεις «εξήγησαν» ότι το 4.575 κόρων σκάφος είχε… παρασυρθεί από τον καιρό! Κάποιες ημέρες αργότερα, ο υπουργός Άμυνας δήλωνε ότι –σε συνάντηση με τον Τούρκο ομόλογό του, σε ΝΑΤΟϊκό περιβάλλον– τον προειδοποίησε πως τυχόν επανάληψη της κίνησης θα φέρει αντίδραση (άρα, μάλλον… λησμονήθηκε ο καιρός). Ταυτόχρονα, αλλεπάλληλες δηλώσεις Τούρκων επισήμων, από πρόεδρο Ερντογάν μέχρις υπουργών Εξωτερικών Αμύνης ή Ενέργειας, διευρύνουν τις διεκδικήσεις/αναθεωρητικές τοποθετήσεις.\nΑν προστεθεί εδώ η συνεχιζόμενη «περιφρούρηση» από την Άγκυρα της συμφωνίας Τουρκίας-Λιβύης (με την Ελλάδα εκτός Διαδικασίας του Βερολίνου για το Λιβυκό…), αν καταγραφεί η ανάρτηση των συντεταγμένων της συμφωνίας Τουρκίας-Λιβύης στον ΟΗΕ, αν αρχίσει να λαμβάνεται στα σοβαρά η αυξανόμενη τουρκική κινητικότητα στη Βαλκανική (και μάλιστα στην Αλβανία), αν τέλος σημειωθεί η επανεμφανιζόμενη ένταση στην Θράκη, είναι ζήτημα αν η επανέναρξη συζητήσεων για Μέτρα Οικοδόμησης Εμπιστοσύνης θα αρκέσει για να φύγει ο χρόνος χωρίς αληθινά προβλήματα. Ο απόηχος συναίνεσης-λόγω-απειλητικών-συνθηκών που μας φθάνει από το Συμβούλιο Εξωτερικής Πολιτικής περισσότερο είναι δυσοίωνες παρά καθησυχαστικός.\nΕκεί όμως όπου τα πράγματα κινδυνεύουν να δημιουργήσουν εκρηκτικές καταστάσεις σε κοινωνικό επίπεδο, διαλυτικές σε πιο πολιτικό, είναι το μέτωπο του προσφυγικού/μεταναστευτικού. Όπου η κατάσταση στα νησιά του Βορείου Αιγαίου έχει πλήρως ξεφύγει· όπου διαδοχικά «σχέδια» διαχείρισης αλληλοαναιρούνται (κλειστά ή ελεγχόμενα κέντρα, φράγμα σε πέλαγος, επιταχύνσεις διαδικασιών που σέρνονται)· όπου η ίδια η Γερμανία –διά του ΥΠΕΞ Χορστ Ζέεχοφερ– φοβάται «επανάληψη του 2015», αλλά οι προοπτικές ευρωπαϊκής αλλαγής πολιτικής/ανάληψης ευθύνης πάνε γι’ αργότερα.\nΟύτε απλό, ούτε εύκολο πράγμα η άσκηση εξουσίας σ’ αυτούς τους καιρούς.


Μια παρέμβαση του Καραμανλή απολύτως … καραμανλική! - Ανοιχτό Παράθυρο\nHomeΣκέψειςΜια παρέμβαση του Καραμανλή απολύτως … καραμανλική!\nΠρολογίζοντας το βιβλίο «Μακεδονικός Αγώνας 1903 – 1908», του Κώστα Γκιουλέκα, προφανώς ο Κ. Καραμανλής δεν τίμησε απλώς έναν φίλο του βουλευτή και δημοσιογράφο.\nΉταν η ευκαιρία να αναδείξει ένα ιστορικό θέμα στο οποίο η παραδοσιακή καραμανλική θεώρηση τέμνει και τη ΝΔ και το πολιτικό σύστημα.\nΌχι ανάμεσα στον ιδρυτή της ΝΔ και τον πρόγονο του σημερινού προέδρου της υπήρξε ένα χάσμα. Για τον Καραμανλή η ελληνικότητα της Μακεδονίας ήταν τα άγια των αγίων. Για τον Κωνσταντίνο Μητσοτάκη ήταν ένας πολιτικάντικος χειρισμός που «θα ξεχνούσαν όλοι σε δέκα χρόνια».\nΓια τον Αντώνη Σαμαρά τα είπε κάποτε ο Βαγγέλης Μεϊμαράκης.\n«Πρόδωσε το δάκρυ του εθνάρχη».\nΟ πρώην πρωθυπουργός έχοντας προφανώς την αίσθηση ότι με αυτό το θέμα απευθύνεται σε εθνικό ακροατήριο, δεν άφησε περιθώρια για παρανοήσεις. ‘Οποια σχέση μπορεί να αποδώσει κάνεις με την εσωτερική συγκυρία, προκύπτει δευτερευόντως και από το συμβολισμό της παρέμβασης. Ισχύει δηλαδή δια της αναφοράς ιστορικό πλαίσιο της διαχείρισης των μεγάλων θεμάτων της χώρας από τις πολιτικές ηγεσίες και δεν συνιστά ευθεία κριτική για κανέναν.\nΟ Καραμανλής απευθύνεται στο πολιτικό σύστημα συνολικά, στους πολίτες συλλογικά και ταυτόχρονα σε όσους συντηρούν τις εκ Βορρά ή εκείθεν του Αιγαίου προκλήσεις σε βάρος του ελληνισμού. Η διαχρονική αντίληψη του καραμανλισμού γι’ αυτά τα θέματα βρίσκεται στον πυρήνα της πρωτοβουλίας.\nΗ επίκληση στην ανάγκη «ομοψυχίας» , σε συνδυασμό με τον παραδειγματισμό από την ιστορία και την «προσήλωση στο υπέρτατο καθήκον προάσπισης των εθνικών συμφερόντων» καθιστά αυτή την αποφθεγματική παρέμβαση απολύτως Καραμανλική -εντός και εκτός.\nΤο αντιλαμβάνεται όποιος μελετήσει προσεκτικά το λιτό κείμενο.\n«Η μελέτη και η κατανόηση του παρελθόντος είναι η ασφαλέστερη οδός για την αποφυγή της επανάληψης λαθών που οδηγούν σε καταστροφές. Ο Μακεδονικός Αγώνας 1903-1908 από τις εφημερίδες της εποχής του βουλευτή της ΝΔ και δημοσιογράφου Κώστα Γκιουλέκα, αναδεικνύει όμως ότι η Ιστορία έχει κι ένα άλλο δίδαγμα: Την ανάγκη διαρκούς επαγρύπνησης, ισχυρής πολιτικής βούλησης και ομοψυχίας σ’ έναν δύσκολο και διαρκώς μεταβαλλόμενο κόσμo.\nΠέρα από την αναβίωση του χθες, το βιβλίο του Κώστα Γκιουλέκα, μας επιτρέπει να κατανοήσουμε έναν διαχρονικό, καθολικής ισχύος νόμο της Ιστορίας. Η μελέτη και η κατανόηση του παρελθόντος είναι η ασφαλέστερη οδός για ένα καλύτερο και πιο ειρηνικό μέλλον. Για την αποφυγή της επανάληψης λαθών που οδηγούν σε καταστροφές. Για την καταδίκη των πρακτικών που πάντα και παντού οδηγούν σε περιπέτειες.\nΤο δίδαγμα αυτό της ιστορίας είναι πάντα επίκαιρο. Πολύ περισσότερο σε συνθήκες οικονομικής κρίσης, διεθνούς αναστάτωσης και γεωπολιτικής αστάθειας. Και αφορά βεβαίως όλες τις ηγεσίες, κατά μείζονα λόγο όμως εκείνες που ρέπουν στην παραβίαση του Διεθνούς Δικαίου και των διεθνών συνθηκών, που υποθάλπουν ανιστόρητους αλυτρωτισμούς που εγείρουν αβάσιμες διεκδικήσεις.\nΗ προσπάθεια για ειρηνική και αρμονική συνύπαρξη με όλους τους λαούς είναι ύψιστο καθήκον και κριτήριο υπευθυνότητας ηγεσιών και πολιτών. Υπέρτατο όμως χρέος είναι η προάσπιση εθνικών συμφερόντων».\nΕίναι η δεύτερη παρέμβαση του Καραμανλή σ’ αυτό το επίπεδο. Η πρώτη εκδηλώθηκε στις παραμονές του Δημοψηφίσματος του Ιουλίου του 2015 και είχε χαρακτήρα προειδοποίησης και προς την τότε κυβέρνηση για τους μελλοντικούς χειρισμούς της -και μάλλον η φημολογούμενη τηλεφωνική επικοινωνία του με τον Αλέξη Τσίπρα εκείνη την περίοδο έκανε πιο συγκεκριμένη αυτή την προειδοποίηση. Οι σύντομες δηλώσεις του παραμονές εκλογών υπέρ της ΝΔ είχαν περισσότερο τυπικό χαρακτήρα.


Οι... ανοχύρωτοι αρχαιολογικοί χώροι της Ελλάδας | Ελλάδα | Η ΚΑΘΗΜΕΡΙΝΗ\nΣτην Ελλάδα τις περισσότερες φορές η συζήτηση για την πρόληψη γίνεται κατόπιν... καταστροφής. «Δυστυχώς. Πολύ φοβάμαι ότι δεν υπάρχει σωστή ενημέρωση στους αρμόδιους φορείς ώστε να υποβάλουν προτάσεις για να χρηματοδοτηθούν δράσεις προστασίας της πολιτιστικής κληρονομιάς», λέει η κ. Τσάρτσου. Επιπλέον, υπάρχει το γνωστό πρόβλημα της επικοινωνίας και του συντονισμού μεταξύ των αρμόδιων υπηρεσιών, σε περιφερειακό αλλά και σε κεντρικό επίπεδο. Ας μην ξεχνάμε βέβαια και την κρίση. Σε πολλές περιπτώσεις έγινε μείωση προσωπικού, με αποτέλεσμα οι υπάλληλοι να μην προλαβαίνουν ή και να μην ενδιαφέρονται και τόσο πολύ –να το πούμε κι αυτό– να υποβάλουν όλα αυτά τα προγράμματα, για τα οποία χρειάζονται σοβαρή δουλειά και χρόνος».


Τον σιδηροδρομικό σταθμό του Ποταμού και τον δρόμο από τον οποίο διερχόταν η αποξηλωθείσα γραμμή να διεκδικήσει ο Δήμος Αλεξανδρούπολης από τον ΟΣΕ.\nτου Γεωργίου Αλεπάκου\nΗ προβληματική συγκοινωνία της Κωνσταντινούπολης με την οθωμανική ενδοχώρα της Βαλκανικής χερσονήσου, αλλά κυρίως η μεγάλη στρατηγική αξία της σιδηροδρομικής γραμμής, ήταν οι λόγοι για τους οποίους προωθήθηκε η κατασκευή της γραμμής του Ενωτικού Σιδηροδρόμου Θεσσαλονίκης - Δεδέαγατς (JSC) αλλά και οι λόγοι που την ανέδειξαν στον σπουδαιότερο σιδηροδρομικό άξονα του Ευρωπαϊκού τμήματος της Οθωμανικής Αυτοκρατορίας.\nΗ στρατηγική της σημασία συνίστατο στο ότι μόνον μέσω αυτής ήταν δυνατόν να διακινηθούν, από την Κωνσταντινούπολη και από την Μικρά Ασία, προς την Θεσσαλονίκη, αλλά και προς το δυτικό άκρο της Αυτοκρατορίας, με ταχύτητα και ασφάλεια, στρατεύματα και εφόδια, σε περίπτωση πολέμου, αφού η Οθωμανική Αυτοκρατορία δεν είχε καταφέρει να ελέγχει τις θαλάσσιες οδούς, όπου το Ελληνικό Πολεμικό Ναυτικό είχε γίνει κυρίαρχο και ήταν, επομένως, σε θέση να παρεμποδίζει κάθε τέτοια μεταφορά δια θαλάσσης, όπως συνέβη και κατά την διάρκεια των Βαλκανικών πολέμων 1912-13.\nΗ στρατηγική αξία της γραμμής αποδείχτηκε πολύ σύντομα, στον ατυχή πόλεμο του 1897 κατά τον οποίο η Οθωμανική Αυτοκρατορία κατόρθωσε να μετακινήσει μεγάλο όγκο στρατευμάτων στο πεδίο των μαχών και έτσι να αποκτήσει πλεονέκτημα. Δεν είναι τυχαίο λοιπόν ότι τον κύριο λόγο κατά την χάραξη της γραμμής τον είχε το Υπουργείο του Πολέμου της Οθωμανικής Αυτοκρατορίας και ότι η χάραξή της έγινε σύμφωνα με τα σχέδια και τις εισηγήσεις αξιωματικών του Οθωμανικού στρατού. Γι΄ αυτό άλλωστε η γραμμή αυτή προέβλεπε και αρκετές «Στρατιωτικές Στάσεις», ενώ χαράχθηκε και σε απόσταση, σε όλο της το μήκος, το λιγότερο 15 χιλιομέτρων από την θάλασσα, αφού μόνον έτσι θα ήταν εκτός του βεληνεκούς των πυροβόλων των εχθρικών στόλων. Είναι δε χαρακτηριστικό ότι ο εγκάρσιος αυτός άξονας, σε πολλά σημεία ακολουθούσε την χάραξη της Ρωμαϊκής Εγνατίας οδού.\nΗ πρωτοβουλία της κατασκευής της γραμμής αυτής ανήκε στην Οθωμανική κυβέρνηση και ιδιαίτερα στο Υπουργείο του Πολέμου. Μετά από διαπραγματεύσεις μεταξύ της Οθωμανικής κυβερνήσεως και του Γάλλου τραπεζίτη R. Beaudouy, o οποίος εκπροσωπούσε διάφορους Γαλλοβελγικούς οίκους, όπου πλειοψηφούσε η Οθωμανική Τράπεζα (Banque Ottomane), η Bank de Paris et des Pays Bas και ο ιδιωτικός οίκος χρηματοδότησης της Φρανκφούρτης Bethmann ως τρίτος εταίρος, εξεδόθη το από 10-9-1892 Αυτοκρατορικό Διάταγμα, με το οποίο εκχωρήθηκε στην συσταθείσα εταιρεία, το προνόμιο της κατασκευής και της εκμετάλλευσης μιας «ενωτικής» γραμμής που θα συνέδεε την Θεσσαλονίκη με το Δεδεαγατς και την Κωνσταντινούπολη. Η συσταθείσα εταιρεία έφερε τον τίτλο «Chemin de fer de la Jonction Salonique - Constantinople», η απλώς JSC.\nΗ γραμμή άρχισε να κατασκευάζεται στις 2-6-1893. Στα μέσα του 1894 είχαν κατασκευασθεί τα πρώτα 211 χιλιόμετρα της γραμμής, μέχρι τον σταθμό του Νουσρετλή (Νικηφόρου). Στα τέλη του 1895 είχαν κατασκευασθεί 291 χιλιόμετρα και στο τέλος Μαρτίου 1896, όταν ξεκινούσαν οι Ολυμπιακοί αγώνες στην Αθήνα, παρεδόθη και το τελευταίο της τμήμα. Στο «Νεολογο» της Κωνσταντινουπόλεως διαβάζουμε στις 21-3-1896: «Δημόσια έργα. - Περατωθείσης της σιδηροδρομικής γραμμής Δεδέ-Αγατζ - Θεσσαλονίκης, των δε γενομένων έργων παραληφθέντων υπο της αυτοκρατορικώ διατάγματι αποσταλείσης τεχνικής επιτροπής, κατά τηλεγράφημα αυτής προς το υπουργείον των δημοσίων έργων σήμερον παραδίδεται εις το δημόσιο η γραμμή αύτη, δι’ης ενούται σιδηροδρομικώς η Κωνσταντινούπολις μετά της Θεσσαλονίκης».\nΣε πρώτη φάση, η γραμμή του «Ενωτικού Σιδηροδρόμου» (JSC) συνδέονταν με τη γραμμή Αδριανούπολης - Δεδέαγατς των «Ανατολικών Σιδηροδρόμων» (C.O.), στο Φερετζίκ (Φέρες). Η γραμμή περνούσε από το Σταθμό Μπάντομα (Ποταμός), τη Νίψα και πίσω από τα Λουτρά περνούσε δίπλα από τη θέση του σκουπιδότοπου, από την αγροτική περιοχή του Παπάσταρλα (Παπάς), πίσω από το Νέο Συνοικισμό Φερών διερχόταν τη σημερινή Ε.Ο., συναντούσε ένα κομμάτι του σημερινού περιφερειακού, περνούσε δυτικά των νεκροταφείων των Φερών και πίσω από τις εργατικές κατοικίες έφθανε στο πευκόφυτο δασάκι όπου διακλαδωνόταν με την C.O. Στην ιστοσελίδα της ΓΑΙΟΣΕ ΑΕ (www.gaiaose.com/mhtrwo), αποτυπώνεται με κόκκινη γραμμή η εγκαταλελειμμένη αυτή γραμμή.\nΗ χάραξη της γραμμής από τον Ποταμό έως τις Φέρες\nΛίγο αργότερα επήλθε συμφωνία μεταξύ των δύο εταιρειών για την πρόσβαση των συρμών της JSC στην Αλεξανδρούπολη. Στο «Νεολόγο» της 19-3-1896 δημοσιεύθηκε η εξής είδηση: «Συνένωσις των οθωμανικών σιδηροδρόμων. - Κατά τηλεγραφικάς εκ Παρισίων ειδήσεις περί του ζητήματος της συνενώσεως των οθωμανικών σιδηροδρόμων, εγένοντο εσχάτως εν Παρισίοις λεπτομερείς διαπραγματεύσεις παρά τοις οικονομικοίς κύκλοις, καθ’ας επενέβη και ο διευθυντής των εν Βιέννη τραπεζιτικών ομίλων κ. Μπάσνερ. Τα αποτελέσματα των διαπραγματεύσεων τούτων εξετασθήσονται ήδη κατ’ιδίαν υπό των ενδιαφερομένων ομίλων, κατόπιν δε γενήσονται εν κωνσταντινουπόλει αι περαιτέρω σχετικαί διαπραγματεύσεις. Ο διευθυντής Μπάσνερ υπέστρεψεν εσχάτως εις Βιέννην».\nΟ σιδηροδρομικός σταθμός Ποταμού τη δεκαετία του 1980\nΈτσι κατασκευάστηκε η γραμμή που εκκινούσε από τον σταθμό στον Ποταμό (ή Πόταμο) και τερμάτιζε στο Δεδέαγατς, στο σημερινό πάρκο των Προσκόπων, όπου κατασκευάστηκε ο κεντρικός σταθμός και οι άλλες εγκαταστάσεις του δικτύου. Παράλληλα κατασκευάστηκε και συνδετικός κλάδος που υπάρχει και σήμερα από το ύψος του «Gare Militaire» μέχρι τον λεγόμενο «Γαλλικό» σταθμό, που τότε ήταν ο σταθμός των «Ανατολικών Σιδηροδρόμων» (C.O.), ώστε οι αμαξοστοιχίες της νέας γραμμής να σταθμεύουν στο παλιό σταθμό και να αφήνουν τα βαγόνια που θα συνέχιζαν για Κωνσταντινούπολη ή να παίρνουν αυτά που θα συνέχιζαν για Θεσσαλονίκη αντίστοιχα.\nΌταν λοιπόν κατασκευάστηκε η προέκταση Ποταμός - Αλεξανδρούπολη, αχρηστεύθηκε το τμήμα Ποταμού - Φερών. Οι γραμμές της JSC μεταξύ Ποταμού και Φερών αφαιρέθηκαν πριν πολλά χρόνια (σήμερα χρησιμοποιείται ως δρόμος), υπάρχουν διάφορα απομεινάρια, όπως οι γέφυρες, και οι παλαιοί κάτοικοι το ονομάζουν η παλιά γραμμή.\nΤον σιδηροδρομικό σταθμό του ΠΟΤΑΜΟΥ όπως και τον δρόμο από τον οποίο διερχόταν η παλαιά αποξηλωθείσα γραμμή μπορεί ο Δήμος Αλεξανδρούπολης να τους διεκδικήσει από τον ΟΣΕ και να τους αξιοποιήσει ως πολυχρηστικό χώρο (για πικ-νικ, περίπατο κτλ) και ως μονοπάτι για πεζοπορία ή mountain bike αντίστοιχα.\nΕπίσης το όλο έργο μπορεί κάλλιστα να συνδυαστεί με την αξιοποίηση του Πύργου του Ποταμού Άβαντα που είναι μάλλον κατασκεύασμα των ΓΑΤΕΛΟΥΖΩΝ (Γκαττιλούζι).\n* Η κεντρική φωτογραφία του άρθρου είναι απή την εφημερίδα Η ΓΝΩΜΗ (www.gnomionline.gr/η-διαδρομή-των-κάστρων/).\nAlexandroupoli Online: Ο Παλαιός Σιδηροδρομικός Σταθμός Ποταμού Αλεξανδρούπολης - Πρόταση για αξιοποίηση


Προγράμματα σχολικών δραστηριοτήτων | 2 Νηπιαγωγείο Καλαμάτας\nΤα Προγράμματα Σχολικών Δραστηριοτήτων αφορούν προγράμματα Αγωγής Υγείας, Πολιτιστικών Θεμάτων και Περιβαλλοντικής Εκπαίδευσης. Σχεδιάζονται κι οργανώνονται με την έναρξη της κάθε σχολικής χρονιάς σε συνεργασία με τους μαθητές, εγκρίνονται από τη Διεύθυνση του σχολείου και το Σύλλογο Διδασκόντων και στη συνέχεια υποβάλλονται προς έγκριση στους Υπεύθυνους των οικείων Διευθύνσεων Εκπαίδευσης.\nΟι βασικές αρχές που εφαρμόζονται στα προγράμματα των Σχολικών Δραστηριοτήτων είναι: η διεπιστημονική θεώρηση, η βιωματική προσέγγιση, η ενθάρρυνση της πρωτοβουλίας του μαθητή, το άνοιγμα του σχολείου στην κοινωνία, η ανάπτυξη διαλόγου, η καλλιέργεια της κριτικής σκέψης και οι αρχές της εκπαίδευσης για την αειφόρο ανάπτυξη. Μετά την επιλογή του θέματος, ακολουθεί ο σχεδιασμός του προγράμματος που περιλαμβάνει τον τίτλο, τα υποθέματα, τους στόχους, το περιεχόμενο, τη μεθοδολογία, το χρονοδιάγραμμα ανάπτυξης, τις συνεργασίες, τα πεδία σύνδεσης με τα αναλυτικά προγράμματα και το ημερολόγιο προγραμματισμού των δραστηριοτήτων, που θα υλοποιηθούν.\nΚατά το τρέχον σχολικό έτος, 2014-2015, οι νηπιαγωγοί του σχολείου μας σχεδίασαν και θα υλοποιήσουν τρία Προγράμματα Σχολικών Δραστηριοτήτων. Από αυτά, τα δύο είναι προγράμματα που εντάσσονται στα Πολιτιστικά Θέματα με τίτλους : 1.«Μ’ένα μύθο ταξιδεύω, παίζω και μαθαίνω» και 2.«Μ’ένα μύθο παίζω, μαθαίνω και ταξιδεύω. Τα παραδοσιακά παιχνίδια του τόπου μας» και το τρίτο είναι πρόγραμμα που εντάσσεται στη θεματολογία της Περιβαλλοντικής Εκπαίδευσης με τίτλο: «Γνωρίζω την ιστορία της πόλης μου μέσα από το ιστορικό κέντρο».\nΚατά το τρέχον σχολικό έτος, 2015-2016, οι νηπιαγωγοί του σχολείου μας σχεδίασαν και θα υλοποιήσουν δύο Προγράμματα Σχολικών Δραστηριοτήτων, τα οποία εντάσσονται στη θεματολογία της Περιβαλλοντικής Εκπαίδευσης με τίτλους:\nα) «Ήθη κι έθιμα ανθρώπων και λαών» και\nβ) «Λύκε,λύκε είσαι εδώ; Θέλω τόσο να σε δω!!!».\nΚατά το τρέχον σχολικό έτος, 2016-2017, οι νηπιαγωγοί του σχολείου μας σχεδίασαν και θα υλοποιήσουν δύο Προγράμματα Σχολικών Δραστηριοτήτων, τα οποία εντάσσονται στη θεματολογία της Αγωγής Υγείας με τίτλους:\nα) «Αισθήματα – Συναισθήματα, τα εντάσσω στα μαθήματα» και\nβ) «Ο εαυτός μου και οι άλλοι στο περιβόλι των συναισθημάτων».\nΚατά το τρέχον σχολικό έτος, 2017-2018, οι νηπιαγωγοί του σχολείου μας σχεδίασαν και θα υλοποιήσουν ένα Πρόγραμμα Σχολικών Δραστηριοτήτων, το οποίο εντάσσεται στη θεματολογία της Αγωγής Υγείας με τίτλο:«Δε φοβάμαι το σεισμό,γιατί τώρα ξέρω εγώ!!!»


Πέρασε το CE RoHS δοκιμής προσαρμοσμένη δώρο οδήγησε κλειδιού finder, Shenzhen Anti συναγερμού έχασε Bluetooth Key Finder, Κίνα LED keyfinder κατασκευαστής και προμηθευτής - Κίνα σταθερό τηλέφωνο κατασκευαστής, Guangdong προμηθευτής τηλεφωνικών ξενοδοχείων, Shenzhen SOS τηλέφωνο εργοστάσιο έκτακτης ανάγκης, Κίνα ρετρό καλώδιο τηλεφωνικό πάροχο\nΑρχική Σελίδα > Ειδήσεις > Νέα προϊόντων > Τυπικό κλειδί εύρεσης\nΤυπικό κλειδί εύρεσης\nΈνας βασικός εντοπιστής είναι να έχει η συσκευή συνδεδεμένη σε ένα σύνολο πλήκτρων και εάν αυτά τα πλήκτρα χαθούν ή τοποθετηθούν λανθασμένα, εκτελείται μια ενέργεια - όπως παλαμάρισμα, πατώντας ένα κουμπί σε μια συσκευή εντοπισμού. Η πιο βασική λειτουργία μιας σύγχρονης συσκευής κλειδιού είναι να (i) μπιπ ή (ii) να αναβοσβήνει ένα φως ή (iii) ή να οδηγεί με κάποιο τρόπο ένα χρήστη προς το χαμένο αντικείμενο.\nΟι βασικοί ανιχνευτές έχουν επίσης βρεθεί ότι είναι χρήσιμοι στους οπτικά αμφισβητούμενους καθώς και σε εκείνους με προβλήματα μνήμης ή ασθένειες όπως Η ασθένεια Αλτσχάϊμερ ή διαταραχές έλλειψης προσοχής,\nADHD. Οι στρατιωτικοί βετεράνοι που πάσχουν από μετατραυματική διαταραχή άγχους βρίσκουν βασικούς ανιχνευτές χρήσιμοι στην καταπολέμηση των επιπτώσεων μνήμης της νόσου.\nΗ σύγχρονη ζωή απαιτεί την πρόσβαση σε περισσότερες αστικές κατοικίες, αυτοκίνητα και γραφεία, μέσω ενός κλειδιού. Το άγχος, το κόστος και η αναστάτωση των χαμένων κλειδιών σε αυτά τα περιβάλλοντα είναι υψηλά.\nΟι βασικοί εύρεση είναι μια πρακτικήΈνας τρόπος ανακούφιση αυτών των επιπτώσεων.


Ελβετία: Θερμές ευχές από επιχειρηματίες της Ζυριχης και των γύρω περιοχών, για τις Άγιες μέρες του Πάσχα. | Zitao-Vrisko\nhttps://www.zitao-vrisko.ch/thermes-euxes-apo-epixirimaties-tis-zyrixis/Ελβετία: Θερμές ευχές από επιχειρηματίες της Ζυριχης και των γύρω περιοχών, για τις Άγιες μέρες του Πάσχα.\nΕλβετία: Θερμές ευχές από επιχειρηματίες της Ζυριχης και των γύρω περιοχών, για τις Άγιες μέρες του Πάσχα.\nΗ κάμερα του Zitao-Vrisko βρέθηκε κοντά σε ελληνικές επιχηρείσεις που δραστηριοποιούνται στην πόλη της Ζυρίχης και των κοντινών περιοχών. Δείτε τις ευχές των επιχειρηματιών για ένα καλό Πάσχα αυτές τις άγιες μέρες. Θα θέλαμε να ζητήσουμε συγνώμη που δεν τους προβάλαμε όλους διότι δεν υπήρχε μεγάλος χρόνος. Την επόμενη φορά θα είναι στην προτεραιότητα μας. Σας ευχόμαστε καλό Πάσχα από καρδιάς και το φως της Ανάστασης να μας χαρίσει ελπίδα, αδερφοσύνη, αισιοδοξία και δύναμη!\nΤάσος Λυμπερόπουλος 25.04.2021


Ν. Κεραμέως: Δεν αλλάζει το ωράριο λειτουργίας των σχολείων. Θα ανοίγουν 8.15 το πρωί - Χιώτικη Διαφάνεια\n«Το πανεπιστημιακό άσυλο θα καταργηθεί άμεσα» τόνισε τη Δευτέρα στον ΣΚΑΪ η υπουργός Παιδείας Νίκη Κεραμέως.\n«Δεν θα αλλάξει τίποτα στο ωράριο λειτουργιάς των Δημοτικών, των Γυμνασίων και των Λυκείων και θα ανοίγουν κανονικά στις 8.15 το πρωί» διευκρίνισε η υπουργός Παιδείας.\n«Μού ήρθε προχθές μια από τις πρώτες αποφάσεις για υπογραφή ήταν έγκριση για εκδρομή κάποιων παιδιών που θελαν να πάνε σε μια Ολυμπιάδα» σχολίασε η υπουργός στιγματίζοντας το ιδιαίτερα γραφειοκρατικό σύστημα που επικρατεί στην παιδεία.\nΕλλάδα, Κοινωνία, ΠαιδείαΝ. Κεραμέως, σχολείο, ωράριο λειτουργίας


Για έναν και μοναδικό τυχερό η νέα Ferrari ΒR20 | WebGreece\nΓια έναν και μοναδικό τυχερό η νέα Ferrari ΒR20\nby marinet | Nov 14, 2021 | Car | 0 comments\nΤο τμήμα ειδικών κατασκευών της φίρμας από το Μαρανέλο, με κωδικό Special Projects, δημιουργεί τη νέα BR20, ένα μοντέλο που διαθέτει αρκετά ρετρό σχεδιαστικά στοιχεία.\nΗ βάση για το νέο αυτό ξεχωριστό και μοναδικό μοντέλο, είναι η τετραθέσια GTC4 Lusso με τον V12 κινητήρα και την shooting brake αισθητική προσέγγιση. Προκειμένου να προκύψει το νέο μοντέλο, οι σχεδιαστές της Ferrari αντικατέστησαν το πίσω μέρος με μια πολύ κομψή και χαρακτηριστική για μοντέλο της Ιταλικής εταιρείας, όψη.\nΟι σχεδιαστές της BR20 εμπνεύστηκαν από τις 410 Superamerica και 500 Superfast, δύο πολύ δυνατά GT μοντέλα της Ferrari που κατασκευάστηκαν στα τέλη της δεκαετίας του 1950 και στις αρχές της δεκαετίας του 1960. Σε σύγκριση με την GTC4Lusso έτσι όπως κυκλοφορούσε από το εργοστάσιο, η BR20 διαθέτει μικρότερους προβολείς που δεν φτάνουν τόσο ψηλά στα φτερά και μεγαλύτερη εισαγωγή αέρα.\nΤην αισθητική διαφορά από το μοντέλο πάνω στο οποίο βασίστηκε, τονίζεται και από τους τροχούς των 20 ιντσών που δημιουργήθηκαν ειδικά για το συγκεκριμένο μοντέλο. Στην καμπίνα της BR20 αρχικά ξεχωρίζει η σκούρα καφέ δερμάτινη επένδυση. Κοιτώντας στο πίσω μέρος, εκεί που υπήρχαν δύο ακόμα καθίσματα, τώρα έχει διαμορφωθεί ένας ενιαίος χώρος φόρτωσης, φινιρισμένος με δέρμα, ξύλο και ανθρακόνημα.\nΔεν υπάρχουν πληροφορίες για τον κινητήρα του μοντέλου, οπότε θεωρούμε πως έχει διατηρηθεί ο ατμοσφαιρικός V12 των 681 ίππων, ενώ προφανώς θα διατηρηθεί και η τετρακίνηση της GTC4 Lusso. Η Ferrari προφανώς και δεν αποκαλύπτει το ποιος παρήγγειλε το αυτοκίνητο ή τι σημαίνει το «BR» στην ονομασία του μοντέλου (που κατά πάσα πιθανότητα συνδέεται με τον ιδιοκτήτη) αλλά και μόνο που έδωσε επίσημες φωτογραφίες στη δημοσιότητα, εμάς μας είναι αρκετό για να ονειρευτούμε.


Αποκολλήθηκε το Ever Given, αποκαθίσταται η κίνηση στην διώρυγα του Σουέζ - Αστραπάρης - Χίος\nΑποκολλήθηκε το Ever Given, αποκαθίσταται η κίνηση στην διώρυγα του Σουέζ\n29 Μαρτίου 2021 | 18:24\nTo πλοίο μεταφοράς εμπορευματοκιβωτίων «Ever Given» «απελευθερώθηκε» και η κίνηση στην διώρυγα του Σουέζ έχει αρχίσει να αποκαθίσταται, επιβεβαίωσε λίγο μετά τις 4 το απόγευμα ο υπεύθυνος της αρχής του καναλιού, μετά από επτά ημέρες επιχειρήσεων.\nΣύμφωνα με την αρχή της dιώρυγας, το πλοίο είχε νωρίτερα αποκολληθεί μερικώς, εγείροντας ελπίδες ότι το πολυσύχναστο πέρασμα θα απελευθερωθεί και πάλι, προκειμένου να διέλθουν τα πλοία που βρίσκονται σε αναμονή.\nΣύμφωνα με τον επικεφαλής της αρχής Οσάμα Ράμπι, είναι πιθανό να χρειαστούν δυόμισι με τρεις ημέρες προκειμένου να ξεκαθαρίσει το τοπίο στην διώρυγα.\nEver Givenδιώρυγα ΣουέζΣουέζ\nΑριθμός ρεκόρ διασωληνωμένων 738 , 65 θάνατοι, 1.724 νέα κρούσματα\nΓια εξωραϊσμό της πολιτικής της Ε.Ε. στο προσφυγικό η Γιόχανσον στα νησιά


ΘΕΜΑΤΑ ΕΡΓΑΣΙΑΚΩΝ ΣΧΕΣΕΩΝ (Θ.Ε.Σ.): Κώδικας Δεοντολογίας Φυσικοθεραπευτών.\nYA Υ7γ/ΓΠ/οικ. 107359 ΦΕΚ 1396/Β/6.9.2010\n1. Το άρθρο 16 του Ν.3599/2007 «Σύσταση Πανελλήνιου Συλλόγου Φυσικοθεραπευτών και άλλες διατάξεις» (ΦΕΚ 176/Α'/2007).\n2. Το άρθρο 49 του Ν.3370/05 «Οργάνωση και Λει τουργία των Υπηρεσιών Δημόσιας Υγείας και λοιπές διατάξεις» (ΦΕΚ 176/Α'/2005).\n3. Το Ν. 2362/1995 «Περί Δημοσίου Λογιστικού, ελέγχου των δαπανών του Κράτους και άλλες διατάξεις» (ΦΕΚ 247/Α'/1995).\n4. Το Π.Δ. 63/2005 «Κωδικοποίηση της νομοθεσίας για την Κυβέρνηση και τα Κυβερνητικά Όργανα» (ΦΕΚ 98/Α'/2005).\n5. Το Π.Δ. 95/2000 «Οργανισμός του Υπουργείου Υγεί ας και Πρόνοιας» (ΦΕΚ 76/Α'/2000).\n6. Την αριθ. 167287/2009 απόφαση «Καθορισμός Αρμο διοτήτων της Υφυπουργού Υγείας και Κοινωνικής Αλλη λεγγύης Φωτεινής Γεννηματά» (ΦΕΚ 2480/Β'/2009).\n7. Το αριθ. 235/6-10-2009 έγγραφο του Πανελλήνιου Συλλόγου Φυσικοθεραπευτών, αποφασίζουμε:\nΑ. Γενικά καθήκοντα Φυσικοθεραπευτών\nΟ Φυσικοθεραπευτής οφείλει να αποτελεί υπόδειγμα έντιμου και άμεμπτου ατόμου σε όλες τις εκδηλώσεις της ζωής του, προστατεύοντας την αξιοπρέπεια του φυσικοθεραπευτικού επαγγέλματος.\nΟφείλει να σέβεται τις υγειονομικές αρχές, τα συλλογικά όργανα του κλάδου και δικαιούται να απολαμβάνει τον ίδιο σεβασμό από τους πιο πάνω φορείς.\nΟφείλει γενικά να πράττει καθετί που επιβάλλει το καθήκον του σύμφωνα με τα σύγχρονα επιστημονικά δεδομένα, τις αρχές ηθικής και της δεοντολογίας, τις διατάξεις του παρόντος κώδικα, τις διατάξεις του εκάστοτε ισχύοντος καταστατικού του Π.Σ.Φ., τις διατά ξεις του Κανονισμού Λειτουργίας των Περιφερειακών Τμημάτων, καθώς και το σύνολο των διατάξεων που διαμορφώνουν το νομικό πλαίσιο άσκησης του φυσικοθεραπευτικού επαγγέλματος.\nΠρωταρχική μέριμνα του φυσικοθεραπευτή κατά την παροχή των υπηρεσιών του είναι η κάλυψη των αναγκών του ανθρώπου ως βιοψυχοκοινωνικής και πνευματικής οντότητας. Με αποκλειστικό γνώμονα το συμφέρον του ασθενούς, στα πλαίσια της πρόληψης, διάγνωσης, θερα πείας, αποκατάστασης και ανακούφισης από τον πόνο, ο φυσικοθεραπευτής οφείλει να χρησιμοποιεί το σύνολο των επιστημονικών και επαγγελματικών του γνώσεων, δεξιοτήτων και την εμπειρία του, διατηρώντας σε κάθε περίπτωση την επιστημονική και επαγγελματική του αυτοτέλεια.\nΟ φυσικοθεραπευτής οφείλει να ενεργεί κάθετι αναγκαίο για την αποτροπή της παράνομης άσκησης του φυσικοθεραπευτικού επαγγέλματος, ενημερώνοντας αμελλητί τις αρμόδιες αρχές και δη τα θεσμοθετημένα όργανα του ΠΣΦ κάθε φορά που υποπίπτει στην αντίληψή του περίπτωση αντιποίησης του επαγγέλματος.\nΑπαγορεύεται η συγκάλυψη με τον τίτλο του φυσικοθεραπευτή ή με οποιοδήποτε άλλο τρόπο, προστασία προσώπων με σκοπό την παράνομη άσκηση τουφυσι-κοθεραπευτικού επαγγέλματος ή οποιαδήποτε συνερ γασία ή σύμπραξη με τέτοια άτομα.\nΒ. Υποχρεώσεις προς τους ασθενείς\nΟ φυσικοθεραπευτής οφείλει να επιδεικνύει απόλυτο σεβασμό στην προσωπικότητα, την αξιοπρέπεια και την τιμή του ασθενούς.\nΟφείλει να λαμβάνει κάθε μέτρο που θα προάγει αλλά και να απέχει από κάθε ενέργεια που είναι δυνατό να θίξει το αίσθημα της προσωπικής ελευθερίας και την ελεύθερη βούληση του ασθενούς.\nΑπαγορεύεται η τέλεση οιασδήποτε μη ενδεδειγμένης θεραπευτικής πράξης ή πειραματισμού, που δύνανται να θίξουν το αίσθημα της προσωπικής ελευθερίας και την ελεύθερη βούληση του ασθενούς ή να θέσουν σε κίνδυνο την ανθρώπινη ζωή.\nΟ φυσικοθεραπευτής, ανεξάρτητα από τα προσωπικά του αισθήματα, οφείλει να παρέχει προς όλους τους ασθενείς την ίδια φροντίδα, επιμέλεια και αφοσίωση, ανεξάρτητα από τις θρησκευτικές, ιδεολογικές ή άλλες τοποθετήσεις τους, από την οικονομική και κοινωνική τους κατάσταση ή την βαρύτητα της νόσου.\nΗ συχνότητα των φυσικοθεραπευτικών επισκέψεων πρέπει να δικαιολογείται από τη βαρύτητα της νόσου, από την θέληση του ασθενούς ή των οικείων του.\nΟ φυσικοθεραπευτής δεν επιτρέπεται να αναμιγνύεται στις οικογενειακές υποθέσεις του ασθενή.\nΟ φυσικοθεραπευτής οφείλει απεριόριστο σεβασμό στην ιδιωτική ζωή του ασθενούς και απέχει από κάθε πράξη ή παράλειψη που είναι δυνατόν να βλάψει το απόρρητον των κάθε είδους πληροφοριών που λαμβά νει κατά την άσκηση του επαγγέλματος. Απαγορεύεται κάθε δημόσια συζήτηση ή υπαινιγμοί σχετικά με την υγεία του ασθενούς.\nΤο βιβλίο ασθενών (πελατών) είναι απόρρητο. Ο φυσικοθεραπευτής οφείλει να τηρεί το επαγγελματικό απόρρητο εκτός των εξαιρέσεων που προβλέπει ο νό μος και σε όσες περιπτώσεις τον αποδεσμεύει.\nΔεν επιτρέπεται στον φυσικοθεραπευτή να διαθέτει τα μέσα και τις δυνατότητες της επιστήμης για την ικανοποίηση αθέμιτων συμφερόντων του ή άλλων ορέ ξεων ή παθών.\nΟ φυσικοθεραπευτής οφείλει να παρέχει τις υπηρεσίες του με αποκλειστικό γνώμονα το συμφέρον του ασθενούς του, στα πλαίσια και όρια των καθηκόντων του, σύμφωνα με τα δεδομένα της φυσικοθεραπευτικής επιστήμης και τις κείμενες διατάξεις που αφορούν στην άσκηση του επαγγέλματος, αποφεύγοντας οποιαδήποτε μη ενδεδειγμένη ή πειραματική ή μη αναγνωρισμένη διαγνωστική ή θεραπευτική μέθοδο. Για το σκοπό αυτό οφυσικοθεραπευτής οφείλει να ενημερώνεται και να βελτιώνει τις δεξιότητες του στα πλαίσια της συνεχι ζόμενης εκπαίδευσης.\nΟ φυσικοθεραπευτής απαγορεύεται να παρέχει στους ασθενείς του ιατρικές συμβουλές, αλλά οφείλει να τους παραπέμπει στον αρμόδιο ιατρό.\nΟ φυσικοθεραπευτής οφείλει να αρνηθεί τις υπηρεσί ες του σε κάθε περίπτωση που κρίνει ότι δεν διαθέτει τις απαραίτητες γνώσεις ή πείρα για την αντιμετώπιση τινός ασθενούς.\nΓ. Καθήκοντα προς τους συναδέλφους\nΟ φυσικοθεραπευτής οφείλει να διατηρεί άριστες σχέσεις αλληλοσεβασμού και εκτίμησης με τους συναδέλφους του, αποφεύγοντας κάθε δόλια ενέργεια βλαπτική των συμφερόντων τους.\nΑπαγορεύεται στον φυσικοθεραπευτή να επικρίνει ή να αποδοκιμάζει με οποιονδήποτε τρόπο το έργο των συναδέλφων του. Αν υποπέσουν στην αντίληψη του φυσικοθεραπευτή πράξεις ή παραλείψεις συναδέλφων του, οι οποίες εμφανώς βλάπτουν την υγεία του ασθενούς ή αντίκεινται στην ηθική, αυτός υποχρεούται να το αναφέ ρει αμελλητί στη Διοίκηση του οικείου Π.Τ. του Π.Σ.Φ.\nΑπαγορεύεται στον φυσικοθεραπευτή να δίνει προσοχή σε κακολογίες και επικρίσεις που στρέφονται κατά συναδέλφου ή σε κακολογίες εναντίον του ίδιου, τις οποίες αναπόδεικτα αναφέρει.\nΗ επίλυση επαγγελματικών διαφωνιών μεταξύ φυσικοθεραπευτών πρέπει να γίνεται με απόπειρα συμβι βασμού και προσφυγή των εμπλεκομένων στο οικείο ΠΤ. Σε καμιά περίπτωση δεν επιτρέπεται να δημοσιο ποιούνται καθ' οιονδήποτε τρόπο επαγγελματικές και επιστημονικές διαφορές.\nΑπαγορεύεται στον φυσικοθεραπευτή που διαθέτει εργαστήριο ή μόνιμη εργασιακή σχέση να ασκεί το επάγγελμά του κατά τρόπο πλανόδιο από τόπο σε τόπο. Δεν επιτρέπεται στον φυσικοθεραπευτή να παρέχει τις υπη ρεσίες του εκτός των ορίων της περιοχής του Περιφερει ακού Τμήματος στο οποίο είναι εγγεγραμμένος, εφ' όσον υπάρχει συνάδελφος που ασκεί μόνιμα επάγγελμα.\nΟ φυσικοθεραπευτής δύναται να διατηρεί ένα μόνον εργαστήριο φυσικοθεραπείας. Εργαστήριο φυσικοθεραπείας δύνανται να διατηρούν μόνον τα τακτικά μέλη του ΠΣΦ, όπως αυτά ορίζονται περιοριστικώς από τις διατάξεις του άρθρου 3 του Νόμου 3599/2007, σύμφωνα με τις διατάξεις του ΠΔ29/1987 (ΦΕΚ 8/Α'/1987).\nΔεν επιτρέπεται σε φυσικοθεραπευτές, οι οποίοι έχουν δίπλωμα ιατρού, φαρμακοποιού ή άλλου υγειονομικού επαγγέλματος να διατηρούν ιατρεία, φαρμα κεία ή άλλα παρεμφερή καταστήματα σε λειτουργία, εκτός αν παύσουν την άσκηση του φυσικοθεραπευτικού επαγγέλματος.\nΔ. Σχέσεις του φυσικοθεραπευτή με τους άλλους επαγγελματίες της υγείας\nΟ φυσικοθεραπευτής οφείλει να διατηρεί άριστες σχέσεις με ιατρούς, νοσηλευτές και το λοιπό προσωπικό υγείας, παραμερίζοντας κάθε διαφορά, με γνώμονα το συμφέρον του ασθενούς και την εύρυθμη λειτουργία του φορέα παροχής υπηρεσιών.\nΟ φυσικοθεραπευτής οφείλει να σέβεται και να συνεργάζεται αρμονικά με τους ιατρούς και το λοιπό προσωπικό υγείας, διατηρώντας την επιστημονική του αυτοτέλεια και την ιδιότητα του ως ισότιμο μέλος της θεραπευτικής ομάδας.\nΕ. Συνεργασία του φυσικοθεραπευτή με τις αρχές υγείας (Υπουργείο Υγείας - Νοσοκομεία - Ασφαλιστι κούς Οργανισμούς)\nΟ φυσικοθεραπευτής οφείλει να παρέχει τις απαραίτητες υπηρεσίες και να συνδράμει τις δημόσιες αρχές στο έργο τους για την προαγωγή της δημόσιας υγείας, σύμφωνα με τους κανόνες της επιστήμης και τις κείμενες διατάξεις.\nΟ φυσικοθεραπευτής οφείλει να γνωρίζει πλήρως τους νόμους και κανονισμούς που διέπουν την άσκηση του φυσικοθεραπευτικού επαγγέλματος.\nΟι φυσικοθεραπευτές πρέπει να συμμετέχουν σε προγράμματα δημόσιας εκπαίδευσης, παρέχοντας πληρο φόρηση σχετικά με το επάγγελμα.\nΑπαγορεύεται η καθ' οιονδήποτε τρόπο δημόσια διαφήμιση (τύπος, ηλεκτρονικά μέσα ενημέρωσης, τοιχο κόλληση, διανομή έντυπου υλικού κ.λπ.) τουΦυσικο θεραπευτή ή η δημόσια αναφορά του ονόματός του με σκοπό τη διαφήμιση είτε απ' αυτόν είτε από τρίτο πρόσωπο καθ' υπόδειξή του.\nΟι πινακίδες που αναρτώνται στα εργαστήρια Φυσικοθεραπείας πρέπει να αναγράφουν αποκλειστικά και μόνον την φράση «Εργαστήριο Φυσικοθεραπείας» ή «Φυσικοθεραπεία», καθώς και το ονοματεπώνυμο του φυσικοθεραπευτή ή την επωνυμία της εταιρείας με το λογότυπο που καθιερώνει το εταιρικό Καταστατικό, σύμφωνα με το Π.Δ. 29/87, ενώ οι διαστάσεις τους δεν πρέπει να υπερβαίνουν τα 2 Χ 0,50 μέτρα.\nΑπαγορεύεται η δημοσίευση ανακοινώσεων, δηλώσεων ή συνεντεύξεων για διαφημιστικό σκοπό ή για επαγγελματική επικράτηση.\nΟ Φυσικοθεραπευτής οφείλει να απέχει από κάθε ενέργεια και να προλαμβάνει κάθε πράξη η οποία μπο ρεί να δημιουργήσει υπόνοιες ότι καταφεύγει σε αγυρτεία, εξαπάτηση, καταδέσμευση ή εκμετάλλευση της πελατείας του.\nΟ Φυσικοθεραπευτής οφείλει να απέχει από κάθε πράξη που μπορεί να προκαλέσει αθέμιτο ανταγωνισμό προς τους συναδέλφους του ή αθέμιτο συνεταιρισμό μ' αυτούς ή με άλλα πρόσωπα.\nΖ. Φυσικοθεραπευτική Αμοιβή\nΟ Φυσικοθεραπευτής παρέχει τις υπηρεσίες του με αμοιβή χωρίς να έχει το δικαίωμα να υποτιμά την αξία τους και να διαδίδει με οποιοδήποτε τρόπο ή με οποιο δήποτε μέσο ότι δέχεται αμοιβή κατώτερη από αυτή που ορίζεται από τον νόμο.\nΚατ' εξαίρεση και με τρόπο που αποκλείει την διαφήμιση ή τον αθέμιτο ανταγωνισμό ο Φυσικοθεραπευτής μπορεί να παρέχει τις υπηρεσίες του δωρεάν ή με τίμημα κατώτερο από το ισχύον προς αποδεδειγμένα απόρους ή οικονομικά αδυνάτους ασθενείς.\nΚάθε άτομο το οποίο έχει κάλυψη ασφαλιστικού οργανισμού δεν θεωρείται άπορο έναντι του Φυσικοθεραπευτή.\nΟποιαδήποτε συστηματική και εσκεμμένη μείωση τιμών εκ μέρους του Φυσικοθεραπευτή, θεωρείται ως πράξη αθέμιτου ανταγωνισμού και ελλείψεως σεβασμού προς την αξιοπρέπεια του φυσικοθεραπευτικού λειτουργήμα τος και τα πραγματικά συμφέροντα της κοινωνίας.\nΟ Φυσικοθεραπευτής πρέπει να χειρίζεται με λεπτότητα, διακριτικότητα και μετριοπάθεια τα ζητήματα αμοιβής, απέχοντας από κάθε ενέργεια ή απαίτηση, η οποία μπορεί να δικαιολογήσει μομφή εναντίον του για κερδοσκοπία ή αισχροκέρδεια.\nΑπαγορεύεται κάθε διανομή της αμοιβής του φυσικοθεραπευτή, εκχώρηση μέρους της, ή παροχή ποσοστών προς γιατρούς ή άλλους μεσάζοντες για την αύξηση της πελατείας του.\nΗ τήρηση των διατάξεων του παρόντος Κώδικα επαφίεται στην επιστημονική αξιοπρέπεια και την επαγγελματική συνείδηση των Φυσικοθεραπευτώνκαθώς και στην σωστή λειτουργία των Π.Τ. του Πανελλήνιου Συλλόγου Φυσικο-θεραπευτών και των Πειθαρχικών Συμβουλίων. Κάθε παραβίαση των διατάξεων αυτών διώκεται πειθαρχικώς.\nΑναρτήθηκε από Goerge Liaskos στις 5:41 μ.μ.\nΕτικέτες Κώδικας Δεοντολογίας Φυσικοθεραπευτών.


ΣΚΥΛΟΣ ΣΤΟ ΣΠΙΤΙ, ΛΙΓΟΤΕΡΕΣ ΛΟΙΜΩΞΕΙΣ ΣΤΑ ΜΩΡΑ – PreciousLife\nΣΚΥΛΟΣ ΣΤΟ ΣΠΙΤΙ, ΛΙΓΟΤΕΡΕΣ ΛΟΙΜΩΞΕΙΣ ΣΤΑ ΜΩΡΑ\nΟι σκύλοι δεν είναι απλώς οι καλύτεροι φίλοι του ανθρώπου, αλλά ιδιαιτέρως οι καλύτεροι φίλοι για τα νεογέννητα μωρά, σύμφωνα με μία νέα μελέτη.\nΌπως έδειξε, τα μωρά που μεγαλώνουν με ένα σκυλάκι στο σπίτι, έχουν κατάτον πρώτο χρόνο της ζωής τους πολύ καλύτερη υγεία απ’ ό,τι όσα μεγαλώνουν δίχως την συντροφιά του.\nΣτην πραγματικότητα, τα μωρά με τα κατοικίδια έχουν λιγότερες ωτίτιδες, κρυολογήματα και ιώσεις, ενώ έχουν και λιγότερες πιθανότητες να χρειασθούν αντιβιοτικά για επιπλοκές στις ιώσεις.\nΗ συμβίωση με γάτα επίσης παρέχει κάποιο ανάλογο όφελος, αλλά αυτό είναι πολύ μικρότερο.\nΤα ευρήματα αυτά συμφωνούν με την επονομαζόμενη υπόθεση της υγιεινής, η οποία πρεσβεύει ότι η έκθεσή μας νωρίς στη ζωή σε μικρόβια βοηθεί το ανοσοποιητικό σύστημα να ωριμάσει. Προγενέστερες μελέτες έχουν συσχετίσει την ύπαρξη ενός κατοικιδίου με λιγότερες αλλεργίες στην βρεφική και παιδική ηλικία.\nΣτη νέα μελέτη, που δημοσιεύεται στην επιθεώρηση «Pediatrics», επιστήμονες από το Πανεπιστημιακό Νοσοκομείο του Κουόπιο, στην Φινλανδία, παρακολούθησαν την υγεία 397 βρεφών κατά τον πρώτο χρόνο της ζωής τους.\nΑρχίζοντας όταν τα μωρά ήταν 9 εβδομάδων, οι γονείς συμπλήρωναν κάθε εβδομάδα ειδικά ερωτηματολόγια που αφορούσαν τα προβλήματα υγείας και την έκθεσή τους σε γάτες και σκύλους.\nΒάση αυτών των «ημερολογίων» και ενός μεγάλου ερωτηματολογίου στο τέλος του έτους, οι ερευνητές διαπίστωσαν ότι το 35% των βρεφών μεγάλωναν με σκύλο στο σπίτι και το 24% με γάτα.\nΤα μωρά που δεν είχαν καμία επαφή με σκύλο, ήσαν υγιή κατά το 65% των ημερών της μελέτης, ενώ όσα είχαν καθημερινή επαφή με σκυλάκι ήσαν υγιή κατά το 72% έως 76% των ημερών της μελέτης – με το μεγαλύτερο ποσοστό να αφορά οικογένειες στις οποίες ο σκύλος βρισκόταν εντός σπιτιού μόνο 6 ώρες την ημέρα και τις υπόλοιπες στον κήπο.\nΤα μωρά με τα σκυλάκια είχαν επίσης κατά 44% λιγότερες πιθανότητες να εκδηλώσουν ωτίτιδα και κατά 29% λιγότερες πιθανότητες να χρειασθούν αντιβίωση.


Μπάμπα Βάνγκα: Αυτές είναι οι υποτιθέμενες προβλέψεις της για το 2021! - Alldaynews.gr\nΕτικέτες: «Νοστράδαμος των Βαλκανίων»2021Μπάμπα Βάνγκα\nLockdown: Αλλαγές σε Κυνήγι-Ψάρεμα, αθλητικά κέντρα και καταστήματα[Δείτε Αναλυτικά]\nΕφορία: Υπό διαγραφή χρέη 85 δισ. ευρώ μεγαλοοφειλετών! [πίνακας]


toyota rav4 - Αρθρα του auto τρίτη του 2009 - Ανανεωμένο Toyota RAV4 2,0 - Με " />\nΔιαβάστηκε από 34161 αναγνώστες Ημερομηνία δημοσίευσης:24/3/2009\nΤο RAV4 διακρίνεται για την ασφαλή οδική του συμπεριφορά σε κάθε διαδρομή.\nΤο αναβαθμισμένο SUV της Toyota, εκτός των αισθητικών αλλαγών που διαθέτει, ακολουθεί και αυτό με τη σειρά του τη φιλοσοφία Optimal Drive με τον αναβαθμισμένο 2λιτρο πιο ισχυρό, οικονομικό και "καθαρό" κινητήρα.\nΤο τρίτης γενιάς δημοφιλές RAV4, το οποίο λανσαρίστηκε στην Ελλάδα πριν από 3 χρόνια περίπου, ανανεώθηκε και φέρει τόσο αισθητικές όσο και μηχανικές αλλαγές. Παράλληλα, η τιμή του κρατήθηκε σε χαμηλά -για την κατηγορία- επίπεδα, αφού η βασική έκδοση Comfort με όλα τα απαραίτητα στοιχεία ανέσεων και ασφάλειας κοστίζει 26.620 ευρώ, ενώ με το σύστημα ελέγχου ευστάθειας (VSC) είναι ακριβότερο κατά 700 ευρώ, παραμένοντας και πάλι συμφέρον.\nΕλαφρύ "φρεσκάρισμα" εξωτερικά\nΛίγες και διακριτικές είναι οι διαφορές που εντοπίζονται στο αμάξωμα του ανανεωμένου RAV, οι οποίες αφορούν στους ανασχεδιασμένους προφυλακτήρες και στη μάσκα, στα ελαφρώς διαφοροποιημένα φωτιστικά σώματα, στην τοποθέτηση των φλας από τα φτερά στους καθρέφτες και στις νέες ζάντες αλουμινίου. Συνολικά το ιαπωνικό 4x4 δείχνει σύγχρονο και ελκυστικό, ενώ το μήκος του -λόγω των νέων προφυλακτήρων- αυξήθηκε κατά 20 χλστ. (4.415 έναντι 4.395 χλστ. του προ facelift μοντέλου).\n(+): Τιμή, πρακτικότητα, χώροι, κατανάλωση, οδική συμπεριφορά, επιδόσεις\nΣημαντικοί ανταγωνιστές του RAV4\nVW Tiguan 1,4 TSI 150 PS\nΤιμή από:27.800 ευρώ\n(+): Επιδόσεις, φθηνά τέλη κυκλοφορίας, ποιότητα, σχέση τιμής - αξίας, οδική συμπεριφορά, τετρακίνηση\n(-): Μικρός χώρος αποσκευών, συντηρητική εικόνα, δύναμη κινητήρα στις υψηλές στροφές\nNissan X-Trail 2,0 141 PS\nΤιμή από:28.850 ευρώ\n(+): Οδική συμπεριφορά, εκτός δρόμου ικανότητες, άνεση, χώρος αποσκευών, ποιότητα\n(-): Κλίσεις αμαξώματος στις στροφές, αέρας για τα κεφάλια πίσω\nHonda CR-V 2,0 150 PS\nΤιμή από:34.450 ευρώ\nMitsubishi Outlander 2,4 170 PS\nΤιμή από:29.490 ευρώ\n(+): Οδική συμπεριφορά εντός και εκτός δρόμου, ποιότητα κύλισης, επιδόσεις, διαθέσιμοι χώροι\n(-): Υφή πλαστικών στο εσωτερικό, μικρή ασάφεια τιμονιού, κατανάλωση\nΠολύ καλή οδική συμπεριφορά εντός και εκτός δρόμου\nΜε μικροαλλαγές το σύγχρονο και άνετο εσωτερικό\nRAV4 με αυτόματο κιβώτιο ταχυτήτων


Γυάλινα Κάγκελα Μπαλκονιού | Ribas Glass\nΒρίσκεστε εδώ: Αρχική / Προϊόντα / Αρχιτεκτονικό γυαλί / Κάγκελα εξωτερικού χώρου\nΗ σύγχρονη τάση της αρχιτεκτονικής έχει αναδείξει τα γυάλινα κάγκελα εξωτερικού χώρου ως μια απο τις πιο δημοφιλείς επιλογές για όσους επιθυμούν ανεμπόδιστη θέα και μινιμαλιστική αισθητική στις βεράντες και τα μπαλκόνια τους.\nΒασιζόμενοι στην πολυετή εμπειρία και τεχνογνωσία μας, τα γυάλινα κάγκελα (στηθαία) εξωτερικού χώρου που παρέχουμε στην Ribas Glass προσφέρουν μοντέρνο design χωρίς συμβιβασμούς στην ποιότητα και την ασφάλεια. Οι υαλοπίνακες που χρησιμοποιούμε κατασκευάζονται με υλικά κορυφαίας ποιότητας που εξασφαλίζουν απόλυτη ασφάλεια μέσω των κατάλληλων συστημάτων στήριξης και εγκατάστασης. Συγκεκριμένα, στην Ribas Glass ειδικευόμαστε σε συστήματα επιδαπέδιας και ενδοδαπέδιας (ή εμφυτευμένης) στερέωσης, όπως επίσης και σε συστήματα εξωτερικής στερέωσης μέσω της χρήσης εξωτερικών αποστατών που διατίθενται σε εύρος σχεδίων και τιμών.\nΌλα τα συστήματα εξωτερικών γυάλινων στηθαίων που παρέχουμε δέχονται υαλοπίνακες Laminated Τriplex (πολυστρωματικοί υαλοπίνακες) ή Laminated Triplex Securit (θερμικά σκληρυμένοι υαλοπίνακες) που μεγιστοποιούν την ασφάλεια σας σε περίπτωση θραύσης από βίαιο χτύπημα. Οι υαλοπίνακες διατίθενται σε οποιαδήποτε απόχρωση της επιλογής σας, είτε με τη χρήση μεμβρανών είτε με έγχρωμο υαλοπίνακα. Το συνολικό μέγεθος του υαλοπίνακα μπορεί να φτάσει έως 140 cm ύψος και 20 mm πάχος.\nΤα γυάλινα κάγκελα εξωτερικού χώρου αποτελούν μια κορυφαία αρχιτεκτονική πρόταση κυρίως λόγω των πολλών πλεονεκτημάτων που διαθέτουν:\nΔεν περιορίζουν το φως και τη θέα\nΠροσαρμόζονται άψογα σε μπαλκόνια και βεράντες κάθε μεγέθους\nΑποτελούν μία ανάλαφρη και μοντέρνα αντιπρόταση στα σιδερένια, αλουμινένια ή ανοξείδωτα κάγκελα που κυριαρχούσαν ως σχεδιαστική πρόταση έως σήμερα\nΠροσφέρουν minimal design χωρίς συμβιβασμούς στην ασφάλεια\nΕύρος επιλογής στα είδη και χρώματα υαλοπίνακα αλλά και στα συστήματα στερέωσης και στήριξης ανάλογα με τις προδιαγραφές του χώρου σας και το επιθυμητό αποτέλεσμα\nΕύρος επιλογής στο φινίρισμα (πχ σκέτο γυαλί ή κουπαστή αλουμινίου) διαφόρων σχεδίων και διαστάσεων\nΕλάχιστη συντήρηση και εύκολος καθαρισμός\nΕύκολη απομάκρυνση και αντικατάσταση σε περίπτωση θραύσης από βίαιο χτύπημα


Σε υψηλό πέντε εβδομάδων, πάνω από τα 1.500 δολάρια, ο χρυσός | Capital\nΠέμπτη, 31-Οκτ-2019 20:34\nΣε υψηλό πέντε εβδομάδων, πάνω από τα 1.500 δολάρια, ο χρυσός\nΠάνω από το ψυχολογικό όριο των 1.500 δολαρίων ανά ουγγιά, σε υψηλό πέντε εβδομάδων, έκλεισε την Πέμπτη ο χρυσός, κερδίζοντας από την αδυναμία τόσο του χρηματιστηρίου της Νέας Υόρκης, όσο και του δολαρίου.\nΤο ρεπορτάζ του πρακτορείου Bloomberg, σύμφωνα με το οποίο Κινέζοι αξιωματούχοι διατηρούν σοβαρές αμφιβολίες για τη δυνατότητα σύναψης εμπορικής συμφωνίας μακράς πνοής με τις ΗΠΑ, οδήγησε σε νευρικότητα τις διεθνείς αγορές και σε αύξηση της ζήτησης για το κλασικό επενδυτικό καταφύγιο του χρυσού.\nΌπως αναφέρουν αναλυτές της Zaner Metals, η σχετική είδηση, σε συνδυασμό με την έκτη συναπτή αρνητική εξέλιξη όσον αφορά την εργοστασιακή παραγωγή στην Κίνα και την οικονομική αβεβαιότητα που φέρνουν οι αδύναμες λιανικές πωλήσεις στη Γερμανία και οι επίσης αδύναμες παραγγελίες στον κλάδο των κατασκευών στην Ιαπωνία αποτέλεσαν παράγοντα στήριξης και ανόδου της τιμής του χρυσού.\nΟ χρυσός παράδοσης Δεκεμβρίου πρόσθεσε 18,10 δολάρια ή 1,2%, κλείνοντας στα 1.514,80 δολάρια ανά ουγγιά, στο καλύτερο κλείσιμό του από τις 26 Σεπτεμβρίου και στη μεγαλύτερη ημερήσια άνοδό του, τόσο σε απόλυτη τιμή όσο και σε ποσοστό από τις 2 Οκτωβρίου.\nΤο ασήμι Δεκεμβρίου κέρδισε 20 σεντς ή 1,1%, κλείνοντας στα 18,067 δολάρια ανά ουγγιά, στο καλύτερο κλείσιμό του από τις 25 Σεπτεμβρίου.\n"Μολονότι οι αγορές χρυσού και αργύρου θα μπορούσαν να εκλάβουν τις κινήσεις των κεντρικών τραπεζών ως υποστηρικτικές για την ανάπτυξη, άρα καθησυχαστικές και να κινηθούν καθοδικά, φαίνεται ότι αντίθετα ερμήνευσαν τη χθεσινή μείωση επιτοκίων από πλευράς της Fed ως σημάδι ότι η παγκόσμια οικονομία βρίσκεται ακόμη σε κίνδυνο", προσθέτουν οι αναλυτές της Zaner Metals.\nΣτα υπόλοιπα μέταλλα, το παλλάδιο Δεκεμβρίου έχασε 2%, κλείνοντας στα 1.755,60 δολ. ανά ουγγιά, ενώ η πλατίνα Ιανουαρίου ενισχύθηκε κατά 0,3%, στα 933,70 δολ. ανά ουγγιά.\nΟ χαλκός Δεκεμβρίου σημείωσε πτώση 1,8%, στα 2,638 δολ. η λίβρα.


TOP Uncategorized Δήμοι Παραδημοτικά Πολιτισμός Υγεία\n26/04/2022 26/04/2022 dimos.grLeave a Comment on Στην Ημερίδα Ευαισθητοποίησης για τον Αυτισμό ο Δήμαρχος Λυκόβρυσης-Πεύκης.\nΣτην ενημερωτική ημερίδα με τίτλο «Φόρα κάτι μπλε και έλα κοντά μας» που διοργάνωσε ο Δήμος Λυκόβρυσης Πεύκης σε συνεργασία με τον Δήμο Βριλησσίων με αφορμή την Παγκόσμια Ημέρα Ευαισθητοποίησης για τα Άτομα με Αυτισμό, συμμετείχε ο Δήμαρχος Λυκόβρυσης- Πεύκης και Γενικός Γραμματέας της ΠΕΔ Αττικής Τάσος Μαυρίδης, ο οποίος απηύθυνε χαιρετισμό.\nΤην εκδήλωση χαιρέτισαν ακόμη η Αντιπεριφερειάρχης Βορείου Τομέα Λουκία Κεφαλογιάννη, ο Αντιπεριφερειάρχης Δημόσιας Υγείας και Κοινωνικής Μέριμνας Ιωάννης Κεχρής, η Αντιδήμαρχος Εκπαίδευσης, Κοινωνικής Πολιτικής και Εθελοντισμού Νότα Σοκορέλη και η Αντιδήμαρχος Κοινωνικής Πολιτικής και Αγωγής Υγείας – Πρόεδρος του Κοινωνικού Οργανισμού του Δήμου Βριλησσίων Βούλα Αρσενη, ενώ εισηγήσεις πραγματοποίησαν οι επιστήμονες του Ινστιτούτο Πληροφορικής και Τηλεπικοινωνιών ΕΚΕΦΕ Δημόκριτος Λιζέτα Μπακότα και Ειρήνη Αντωνία Χαϊδή και η Πρόεδρος ατόμων και φίλων με αυτισμό Δυτικής Θεσσαλίας Μαλαματένια Μπουραζάνη.\nΟι συμμετέχοντες παρακολούθησαν το χορευτικό των παιδιών του ΚΔΑΠ – ΜΕΑ «ΚΡΙΚΟΣ» – Ο.Κ.Π.Α. Βριλησσίων υπό την καθοδήγηση της Προπονήτρια των Special Olympics Hellas Ειρήνης Τρομπέτα, καθώς και το μουσικό δρώμενο “Music and Art 4 all” υπό την επίβλεψη της Παρασκευής Κωστίκα, που είναι δασκάλα εξειδικευμένων προγραμμάτων μουσικής για ΑμΕΑ.\nΣτην εκδήλωση συμμετείχαν το Ειδικό Σχολείο και Νηπιαγωγείο Κωφών και Βαρήκοων Λυκόβρυσης- Πεύκης, ο Σύλλογος Παιδιών & Εφήβων «οι Φίλοι της Θένιας», η Κοιν.Σ.Επ. Σύλλογος Παιδιών & Εφήβων “Μ.Α.Ν.Α”, το ΚΔΑΠ ΜΕΑ «Πρόσβαση» και το ΟΚΠΑΔΒ ΚΔΑΠ ΜΕΑ “ΚΡΙΚΟΣ”. Ο Δήμαρχος έδωσε την ιστορική έκδοση του Δήμου Λυκόβρυσης- Πεύκης στην Αντιδήμαρχο Βριλησσίων Βούλα Αρσένη και στην Πρόεδρο του Συλλόγου Μ.ΑΝΑ. Όλγα Κολοκοτρώνη, ενώ το βιβλίο δόθηκε και στις τρεις εισηγήτριες.\nO κ. Μαυρίδης, δήλωσε σχετικά: «Είχαμε τη χαρά να φιλοξενήσουμε σήμερα στο Δημοτικό μας Θέατρο και να συνδιοργανώσουμε με τον Δήμο Βριλησσίων, το Ειδικό Σχολείο που εδρεύει στο Δήμο μας και συλλόγους της Κοινωνίας των Πολιτών μια πολύ σημαντική εκδήλωση. Με τις εισηγήσεις που παρουσιάστηκαν είχαμε την ευκαιρία να μάθουμε για την αντιμετώπιση του αυτισμού στην εκπαίδευση, για την κοινωνικοποίηση των παιδιών και τη διαθέσιμη υποστηρικτική τεχνολογία, ενώ είχαμε τη χαρά να παρακολουθήσουμε και όμορφα πολιτιστικά δρώμενα. Αξίζουν πολλά συγχαρητήρια σε όλους όσοι εργάστηκαν και συμμετείχαν σε αυτή την εκδήλωση για την Παγκόσμια Ημέρα Ευαισθητοποίησης για τα Άτομα με Αυτισμό.»


Επανασύνδεση: Γιατί συμβαίνει; | Life is\nΕπανασύνδεση: Γιατί συμβαίνει;\nΟ πραγματικός λόγος που τα ξαναβρίσκουν τα ζευγάρια\nΈνας χωρισμός ποτέ δεν είναι εύκολος και θέλοντας κι μη το δάκρυ σου θα το ρίξεις τρόπον τινά.\nΔεν είναι απλό να βάζεις τελεία και να κλείνεις πίσω σου την πόρτα που μέχρι πρότινος ήταν ορθάνοιχτη. Και φτου κι από την αρχή!\nΤα ζευγάρια περνούν φάσεις και για αυτό ο χωρισμός και η επανασύνδεση είναι έννοιες σχετικές και αντικειμενικοί ορισμοί δεν ευσταθούν. Κάθε άνθρωπος λειτουργεί διαφορετικά και βιώνει τη σχέση του με τους δικούς του όρους.\nΤι είναι αυτό όμως που κάνει πολλά από τα ζευγάρια να δίνουν μία δεύτερη ευκαιρία;\nΤα συμπεράσματα των ερευνών συμπίπτουν στις εξής τρεις λέξεις: ελπίδα, οικειότητα, αμφιβολία.\nΟι περισσότεροι άνθρωποι, το 66% των συμμετεχόντων, δήλωσαν ότι ήθελαν να τα ξαναβρούν λόγω της οικειότητας και της εξάρτησης που είχαν αναπτύξει με τον σύντροφό τους με την πάροδο του χρόνου. Η συναισθηματική επένδυση ήταν αυτή που έπαιξε καθοριστικό ρόλο στην απόφασή τους. Το να ξεκινήσουν μία νέα σχέση από την αρχή με κάποιον άγνωστο απαιτούσε κόπο, χρόνο και αφοσίωση, παράγοντες που στις μεγαλύτερες ηλικίες ήταν αρκετά αποτρεπτικοί.\nΚαρκίνος από στοματικό σεξ


Παλαιστίνιοι δηλωτές καίνε ένα ομοίωμα του πρωθυπουργού Σαλάμ Φαγιάντ κατά τη διάρκεια διαδήλωσης εναντίον του υψηλού κόστους διαβίωσης, στην πόλη της Χεβρώνας. (4/9/2012,Φωτογραφία: AFP – Hazem Bader)\nΡαμάλα – Επτά το πρωί ξεκινά η ώρα αιχμής στους κεντρικούς δρόμους των Παλαιστινιακών πόλεων. Οι μαθητές κατευθύνονται προς τα σχολεία και τα πανεπιστήμια τους και οι εργαζόμενοι στις θέσεις εργασίας τους.\nΑλλά η χθεσινή μέρα δεν έμοιαζε με τις άλλες. Χιλιάδες φορτηγά και ταξί μπλόκαραν τους οδικούς κόμβους που συνδέουν τις πόλεις της Δυτικής Όχθης.\nΗ Ένωση των Εργαζομένων στις Μεταφορές στη Δυτική Όχθη προχώρησε σε πλήρη στάση εργασίας από τις επτά έως τις εννέα το πρωί, συνεχίζοντας με μερική στάση εργασίας για το υπόλοιπο της ημέρας.\nΟι οδηγοί των ταξί, των λεωφορείων, και των φορτηγών, διαμαρτύρονταν για την ραγδαία αύξηση του κόστους των καυσίμων, η οποία τελικά οδήγησε σε υψηλότερες τιμές για τα κύρια προϊόντα διατροφής.\nΗ στάση εργασίας οδήγησε σε βαριά κυκλοφοριακή συμφόρηση στις ώρες αιχμής το πρωί, με εκατοντάδες χιλιάδες φοιτητές και εργαζόμενους να αντιμετωπίζουν καθυστερήσεις.\nΟι οδηγοί υποσχέθηκαν να επαναλάβουν την απεργία την ερχόμενη Δευτέρα – για μια ολόκληρη μέρα και σε όλη τη Δυτική Όχθη – εάν η κυβέρνηση του Σαλάμ Φαγιάντ δεν λάβει υπ’ όψη τα αιτήματά τους για την επαναφορά των τιμών των καυσίμων εκεί που βρίσκονταν πριν από την τελευταία αύξηση.\nΤο Al-Akhbar ρώτησε αρκετούς κατοίκους και ακτιβιστές στη Δυτική Όχθη για την λαϊκή κινητοποίηση που λαμβάνει χώρα κατά της ραγδαίας αύξησης των τιμών.\n«Πιστεύω ότι οι άνθρωποι έχουν το δικαίωμα να εκφράζουν τις απόψεις τους ειρηνικά. Η κατάσταση έχει γίνει αφόρητη», δήλωσε ο Άχμαντ αλ-Μπαργκούτι.\nΗ πολιτική τάξη είναι σε σύγχυση και «δεν φαίνεται να υπάρχει φως στην άκρη του τούνελ. Υπάρχει ρήξη της κοινωνικής κατάστασης σε όλες τις κατευθύνσεις και μέσα σε κάθε οικογένεια », συνέχισε.\n«Από πού να ξεκινήσει κανείς; Υπάρχει ανεργία, πληθωρισμός, φτώχεια, πελατειακές σχέσεις, και προνομειακή μεταχείριση, για να μην αναφέρουμε την κατοχή και τις καθημερινές καταχρήσεις από τους εποίκους. Και εκτός απ’ όλα αυτά, υπάρχει και μια εξτρεμιστική δεξιά κυβέρνηση [στο Ισραήλ] και ένα τείχος που πνίγει το λαό », εξήγησε.\nΟ Μπαργούτι εξέφρασε την πεποίθηση ότι αυτές οι συνθήκες είναι «εργαλεία πίεσης που θα οδηγήσουν τον κόσμο να βγει στους δρόμους, είτε εναντίον των υψηλών τιμών ή εναντίον της κατοχής μέσω μιας τρίτης Ιντιφάντα. Θα μπορούσε να εξελιχθεί σε κάτι παραπάνω από μια λίστα λαϊκών αιτημάτων και να οδηγήσει σε μια πραγματική επανάσταση για την ανατροπή της Παλαιστινιακής Αρχής (ΠΑ). »\nΟ Sami Awad, από τη Ραμάλα, δήλωσε ότι αισθάνεται «ένα διευρυνόμενο χάσμα μεταξύ του λαού και της Παλαιστινιακής Αρχής. Ο λαός δεν αισθάνεται ως μέρος της εξουσίας και η εξουσία δεν αντιπροσωπεύει τις επιθυμίες και τις προσδοκίες του λαού. »\nΑνέφερε ότι «η απουσία των εκλογών, μιας πραγματικής δημοκρατικής διαδικασίας, ενότητας και κοινού οράματος για το μέλλον, είναι μέρος του προβλήματος.»\n«Υποστηρίζω το δικαίωμα του λαού να διαμαρτυρηθεί ειρηνικά για τα αιτήματά του. Είμαι υπέρ αυτής της κινητοποίησης, όχι μόνο επειδή θέλω να κατηγορώ και να διαμαρτύρομαι, αλλά να συμμετέχω πολιτικά. Είναι ευθύνη μας να αντιμετωπίσουμε αυτές τις προκλήσεις, ούτως ώστε να δημιουργηθεί ένα καλύτερο μέλλον. Πρέπει να σταματήσουμε να ασχολούμαστε με τα συμπτώματα και να εξετάσουμε την πραγματική αιτία πίσω από την οικονομική κρίση », συνέχισε ο Sami Awad.\nΑπό την κατεχόμενη Ιερουσαλήμ, ο Roline Tafakji είπε στο Al-Akhbar ότι «οι απαιτήσεις για την ανατροπή του Σαλάμ Φαγιάντ είναι ανεύθυνες. Όσοι γνωρίζουν τις συμφωνίες που έχουν υπογραφεί από την ΠΑ θα ανακαλύψουν ότι Φαγιάντ δεν ήταν παρών. Είναι απλώς ένας αποδιοπομπαίος τράγος πριν από τις τοπικές εκλογές. “\n«Το σενάριο θα είναι ως εξής. Ο Φαγιάντ θα ανατραπεί και τα βάρη της οικονομικής συμφωνίας του Παρισιού [υπεγράφη το 1994 με στόχο το συντονισμό των οικονομικών δεσμών με το Ισραήλ] θα πέσουν πάνω του. Στη συνέχεια, οι πολιτικοί θα ξεκινήσουν την προώθηση ακατανόητων θεωριών και θα κερδίσουν τις τοπικές εκλογές », και συνέχισε, «θα προτιμούσα να ζητήσουμε την ανατροπή της οικονομικής συμφωνίας του Παρισιού, αντί να καίμε εικόνες του Φαγιάντ και να ζητάμε την ανατροπή του ή την παραίτηση της κυβέρνησής του», είπε.\nΟ Rami Deaibes από τη Τζενίν πιστεύει ότι «το δικαίωμα στις διαδηλώσεις είναι ένα νόμιμο δικαίωμα. Είναι ένα μέσο διαμαρτυρίας για τις υπέρογκες τιμές σε σχέση με το εισόδημα . Η κατάσταση τώρα είναι ότι οι περισσότεροι πολίτες είναι όμηροι στους μισθούς τους και τα τραπεζικά δάνεια. Ζουν κάτω από βαριά οικονομική πίεση για τα προς το ζην.»\nΟ Akram al-Natsheh από τη Χεβρώνα ήταν πιο άμεσος. «Η τελευταία αύξηση των τιμών ξεχείλισε το ποτήρι. Οι Παλαιστίνιοι ζουν σε κατάσταση φτώχειας και ανεργίας εδώ και πάρα πολύ καιρό », είπε.\nΕξήγησε ότι «καμία από τις υποσχέσεις δεν εκπληρώθηκαν, και τίποτα δεν κερδήθηκε εκτός από νέους φόρους και υπέρογκα τέλη που εισπράττει η Παλαιστινιακή Αρχή στις συναλλαγές. Οι αυξήσεις αυτές συσσωρεύτηκαν κατά τα τελευταία χρόνια και οδήγησαν στη σημερινή κατάσταση.»\nΟ Natsheh τόνισε ότι οι διαμαρτυρίες γίνονται όλο και πιο δημοφιλείς μέρα με τη μέρα. Πράγματι, οι διαμαρτυρίες είναι πιθανόν να κλιμακωθούν, εάν η Παλαιστινιακή Αρχή δεν αναλάβει άμεση δράση.\nΠαρά το γεγονός ότι οι διαμαρτυρίες περιστρέφονται γύρω από οικονομικά θέματα, υποστήριξε ότι στο βάθος κρύβεται μια υποβόσκουσα δυσαρέσκεια για τις συνολικές επιδόσεις της Παλαιστινιακής κυβέρνησης.


Πολιτική απορρήτου – Επίσημη Ιστοσελίδα B&B Stadion | Bed and breakfast στο Βελιγράδι\nΓια να σας παρέχει την καλύτερη δυνατή εμπειρία, το B&B Stadion χρησιμοποιεί δικά του cookies και cookies τρίτων μερών στον ιστοχώρο του για τεχνικούς και αναλυτικούς σκοπούς καθώς και για σκοπούς μάρκετινγκ. Εάν συνεχίσετε την περιήγησή σας στον ιστοχώρο μας, συμφωνείτε με τη χρήση των cookies από εμάς. Για περισσότερες πληροφορίες, παρακαλούμε συμβουλευτείτε τη Γνωστοποίηση για τα Cookies.\nΗ παρούσα Πολιτική Απορρήτου ισχύει για το www.hotelstadionbelgrade.com, το οποίο ανήκει στο και τελεί υπό τη διαχείριση τουB&B Stadion. Αυτή η Πολιτική Απορρήτου περιγράφει τον τρόπο με τον οποίο συγκεντρώνουμε και χρησιμοποιούμε πληροφορίες, οι οποίες μπορεί να περιλαμβάνουν προσωπικά δεδομένα που δίνετε στον ιστοχώρο μας: www.hotelstadionbelgrade.com. Περιγράφει επίσης τις επιλογές που έχετε αναφορικά με τη χρήση των προσωπικών σας δεδομένων και τον τρόπο με τον οποίο μπορείτε να δείτε και να ενημερώσετε τα δεδομένα αυτά.\nΑν θέλετε να εξαιρεθείτε από την επεξεργασία δεδομένων που αναφέρονται στους όρους Γ-ΣΤ και δεν έχετε άμεση πρόσβαση σε κάποιον μηχανισμό εξαίρεσης (δεν υπάρχει για παράδειγμα στις ρυθμίσεις του λογαριασμού σας), παρακαλούμε επικοινωνήστε με το hotelnewyorkzemun@gmail.com .\nΒασιζόμαστε σε εσάς για να διασφαλίζετε ότι τα προσωπικά σας στοιχεία είναι πλήρη, ορθά και επικαιροποιημένα. Παρακαλούμε ενημερώστε μας εγκαίρως για τυχόν αλλαγές ή ανακρίβειες στα προσωπικά σας στοιχεία, επικοινωνώντας με το hotelnewyorkzemun@gmail.com . Θα χειριστούμε το αίτημά σας σύμφωνα με την ισχύουσα νομοθεσία.\nΑν έχετε ερωτήσεις ή προβληματισμούς σχετικά με την επεξεργασία των προσωπικών σας δεδομένων από εμάς ή εάν θέλετε να ασκήσετε τα δικαιώματά σας που απορρέουν από αυτήν την πολιτική, μπορείτε να επικοινωνήσετε μαζί μας μέσω του hotelnewyorkzemun@gmail.com . Μπορείτε επίσης να επικοινωνήσετε με την τοπική αρχή προστασίας δεδομένων για τυχόν ερωτήσεις και παράπονα.


Ημερομηνία 22/11/16 15:30\nΑΝΑΧΩΡΟΥΝ ΕΝΤΟΣ ΗΜΕΡΩΝ ΕΙΣ ΑΘΗΝΑΣ ΟΙ ΜΗΤΡΟΠΟΛΙΤΑΙ ΡΟΔΟΥ ΚΑΙ ΚΑΡΠΑΘΟΥ\nΩς ανεκοινώθη, περατωθείσης της Β’ Ιεράς Συνάξεως των Αρχιερέων Δωδεκανήσου, εντός των ημερών οι Σεβασμιώτατοι Μητροπολίται Ρόδου και Καρπάθου θα αναχωρήσουν εις Αθήνας, δια την προώθησιν διαφόρων ζητημάτων του κλήρου της Δωδεκανήσου.\nΗ ΝΟΜΑΡΧΙΑ ΕΖΗΤΗΣΕΝ ΑΠΟ ΤΟΝ ΔΗΜΟΝ ΠΛΗΡΟΦΟΡΙΑΣ ΔΙΑ ΤΟ ΚΤΗΜΑΤΟΛΟΓΙΟΝ\nΔι’ εγγράφου της η Νομαρχία εζήτησεν από τον Δήμον Ρόδου να αναφέρη εάν η Πρωτοβάθμιος Επιτροπή καταρτίσεως Κτηματολογίου επελήφθη του έργου της και εις ποίον σημείον έχει τούτο προωθηθή.\nΑΓΩΝ ΠΑΛΑΙΜΑΧΩΝ ΘΑ ΔΙΕΞΑΧΘΗ ΤΟΝ ΔΕΚΕΜΒΡΙΟΝ ΕΙΣ ΤΗΝ ΡΟΔΟΝ\nΩς πληροφορούμεθα, εντός του προσεχούς μηνός θα διεξαχθή εις Ρόδον ποδοσφαιρικός αγών εις το Εθνικόν Στάδιον μεταξύ παλαιμάχων, ο οποίος προβλέπεται ότι θα έχη εξαιρετικόν ενδιαφέρον.\nΤο προϊόν του εν λόγω αγώνος θα διατεθή υπέρ φιλανθρωπικού σκοπού.\nΚΑΤΕΠΕΣΕΝ ΕΚ ΚΛΙΜΑΚΟΣ ΚΑΙ ΥΠΕΣΤΗ ΚΑΤΑΓΜΑ ΤΟΥ ΠΟΔΟΣ ΕΙΣ ΝΙΣΥΡΟΝ\nΚατ’ αναφοράν εκ Κω, καθ’ ον χρόνον ο Λεωνίδας Διακογιάννης, ετών 37, ειργάζετο εις τα έργα της Εταιρείας ΛΑΒΑ εις Γυαλί της Νισύρου, ενώ επέβαινε κλίμακος δι’ επίχρισιν τοίχου, αύτη ωλίσθησε με αποτέλεσμα να πέση ούτος εις το έδαφος και να υποστή κάταγμα του αριστερού ποδός.\nΟ Διακογιάννης μετεφέρθη εις Κω.\nΘΑ ΠΡΟΣΛΗΦΘΟΥΝ ΔΙΑ ΔΙΑΓΩΝΙΣΜΟΥ 25 ΓΕΩΠΟΝΟΙ ΥΠΟ ΤΗΣ ΑΓΡΟΤΡΑΠΕΖΗΣ\nΔι’ αποφάσεως του Διοικητικού Συμβουλίου της Αγροτικής Τραπέζης ενεκρίθη η πρόσληψις 25 Γεωπόνων.\nΚατόπιν τούτου προεκηρύχθη διαγωνισμός ενεργηθησόμενος την 15/12/56 εις το Κεντρικόν Κατάστημα δια την κατάληψιν 25 θέσεων υπολογιστών Γεωπόνων.\nΤων όρων και προϋποθέσεων εις τον ως άνω διαγωνισμόν δύναντι να λάβουν γνώσιν οι ενδιαφερόμενοι εις τα Γραφεία του Υποκαταστήματος Ρόδου και κατά τας εργασίμους ώρας.\nΑιτήσεις των υποψηφίων θα γίνωνται δεκταί μέχρι της 6/12/1956.\nΣΗΜΕΡΟΝ ΣΥΝΕΡΧΕΤΑΙ Η Ε.Π.Σ.Δ. ΑΡΧΙΖΟΥΝ ΣΗΜΕΡΟΝ ΟΙ ΟΛΥΜΠΙΑΚΟΙ ΑΓΩΝΕΣ\nΣήμερον συνέρχεται εις την τακτικήν συνεδρίασιν του το Διοικ. Συμβούλιον της ΕΠΣΔ το οποίον θα λάβη αποφάσεις επί τρεχουσών υποθέσεων και επί ωρισμένων ενστάσεων. Θα ορισθώσιν επίσης οι διαιτηταί, επόπται και γυμνασίαρχοι των μεθαυριανών αγώνων.\nΣήμερον αρχίζουν εις Μελβούρνην οι 16οι Ολυμπιακοί αγώνες, με συμμετοχήν αθλητών εκ των περισσοτέρων χωρών του Κόσμου. Υπάρχουν βάσιμοι ελπίδες ότι η Ελλάς θα αποσπάση Ολυμπιακάς νίκας εις την κωπηλασίαν κ.ά.\nΕΠΕΙΣΟΔΙΟΝ ΕΙΣ ΤΗΝ ΑΠΟΒΑΘΡΑΝ ΚΑΣΟΥ\nΚατά πληροφορίας εκ Κάσου, υπό του εκεί Σταθμού Χωροφυλακής εμηνύθη ο Αθανάσιος Καραμανώλης, ετών 42μ, εστιάτωρ διότι εξύβρισε εις την αποβάθραν Κάσου αστυνομικόν όργανον δια των φράσεων “Αντε βρε πήγαινε από κει που θα μου πης εμένα πως δεν επιτρέπεται. Πολύ ψηλά πήρες τον αμανέ και θα σε κανονίσω στον ανώτερό σου».\nΤο αστυνομικόν όργανον είχεν επέμβει δια να παρεμποδίση την σύζυγόν του Καραμανώλη να εξέλθη του Τελωνειακού χώρου.\nΠΕΡΙΕΡΓΑΖΕΤΟ ΚΑΨΥΛΙΟΝ ΠΛΗΣΙΟΝ ΓΚΑΖΙΕΡΑΣ ΑΛΛΑ ΕΚΡΑΓΕΝ ΤΟΥ ΕΚΟΨΕ ΤΡΙΑ ΔΑΚΤΥΛΑ\nΚατά πληροφορίας εκ Κω, προ ημερών, ο 8ετής μαθητής Ιωάννης Σβορώνος εύρεν εις την θέσιν “Κούμπουρνο” παλαιόν καψύλιον δυναμίτιδος, το οποίον μετέφερε εις την οικίαν του και απουσία των γονέων του, ήρχισε να το περιεργάζεται πλησίον αναμμένης γκαρζιέρας.\nΑιφνιδίως όμως το καψύλιον εξερράγη με αποτέλεσμα την αποκοπήν εκ του μέσου των τριών δακτύλων της δεξιάς του χειρός. Ο μικρός νοσηλεύεται εις κλινικήν.\nΣΥΛΛΟΓΗ ΣΤΟΙΧΕΙΩΝ ΔΙ’ ΕΡΓΑ\nΠροχθές ο Διευθυντής της Νομαρχίας κ. Βόνδας συνοδευόμενος υπό των μηχανικών της ΤΥΔΚ, επεσκέφθη τας Κοινότητας Κρητηνίας, Μονολίθου, Αγίου Ισιδώρου, Σιαννών, Αρνίθας, Γενναδίου και Αρχαγγέλου και προέβη εις συλλογήν διαφόρων στοιχείων δια την εκτέλεσιν έργων.


Νέος φορέας με έδρα τη Θεσσαλονίκη για διαβαλκανικά έργα | Ειδήσεις\nΝέος φορέας με έδρα τη Θεσσαλονίκη για διαβαλκανικά έργα\n20:21, 1 Απριλίου 2019\nΣτη δημιουργία ενός ειδικού αναπτυξιακού φορέα μέσα στο 2019 που θα έχει διαβαλκανικό χαρακτήρα και έδρα τη Θεσσαλονίκη θα προχωρήσει το υφυπουργείο Μακεδονίας Θράκης σε μια προσπάθεια να προωθηθεί η συνεργασία μεταξύ των χωρών της Βαλκανικής.\nΗ σύσταση του φορέα θα ανακοινωθεί στη διάρκεια του πρώτου βαλκανικού φόρουμ που θα πραγματοποιηθεί την ερχομένη Παρασκευή και Σάββατο στη Θεσσαλονίκη με την παρουσία δώδεκα υποδομών οικονομίας, ανάπτυξης, ενέργειας και υποδομών από έξι χώρες.\nΚεντρικός ομιλητής στην εκδήλωση θα είναι ο αντιπρόεδρος της κυβέρνησης Γιάννης Δραγασάκης, ενώ το παρών θα δώσουν ο υπουργός Υποδομών και Μεταφορών Χρήστος Σπίρτζης, ο αναπληρωτής υπουργός Περιβάλλοντος και Ενέργειας Γιώργος Σταθάκης και ο υφυπουργός Οικονομίας Στάθης Γιαννακίδης. «Στο φόρουμ οι ομάδες εργασίες θα αξιολογήσουν τις υπάρχουσες διαβαλκανικές υποδομές, θα καταγράψουν τις ανάγκες και θα αναζητήσουν τρόπους χρηματοδότησης διακρατικών έργων» τόνισε σε συνέντευξη τύπου χτες ο υφυπουργός Μακεδονίας – Θράκης Ελευθερία Χατζηγεωργίου.


Σλούκας σημαίνει... | Η Εφημερίδα των Συντακτών\nΕΝΤΥΠΗ ΕΚΔΟΣΗ 24.08.2019, 13:07\nΗ Εθνική ετοιμάζεται να δώσει το μεσημέρι (15.00 ώρα Ελλάδας, ζωντανή κάλυψη από το YouTube της FIBA) το πρώτο της φιλικό παιχνίδι με αντίπαλο τη, μάλλον αδύναμη, Ιορδανία, στην πρεμιέρα του διεθνούς τουρνουά «Ατλας» που φιλοξενείται στην πόλη Σουτσόου. Είναι σε φάση προσαρμογής στις συνθήκες (διαφορά ώρας, υγρασία) υπό τις οποίες θα διαβιώσει όσο συμμετέχει στο Παγκόσμιο (31/8-15/9), το οποίο ξεκινάει γι’ αυτήν την 1η Σεπτεμβρίου με πρώτο αντίπαλο το Μαυροβούνιο.\nΣτην ουσία είναι ένα ξεμούδιασμα για τους παίκτες του Θανάση Σκουρτόπουλου, ο οποίος είναι σε ανοιχτή γραμμή με την Αθήνα, γιατί έχει και την έγνοια του Κώστα Σλούκα.\nΟ άσος της Φενέρμπαχτσε αναρρώνει από τη θλάση (στο γαστροκνήμιο) που υπέστη στην πρεμιέρα του «Ακρόπολις» κόντρα στην Ιταλία και όλα δείχνουν ότι στις 28 του μήνα θα συναντήσει την υπόλοιπη αποστολή στη Νανζίνγκ, την πόλη που θα φιλοξενήσει τους αγώνες του ομίλου της (Μαυροβούνιο, Βραζιλία, Ν. Ζηλανδία) στην πρώτη φάση. Κι αν, στο μεταξύ, δεν συμβεί κάτι το συνταρακτικά ανατρεπτικό στα δεδομένα που υπάρχουν αυτή τη στιγμή, θα δηλωθεί στη 12άδα το απόγευμα της 30ής Αυγούστου, στο τεχνικό μίτινγκ που θα προηγηθεί του τζάμπολ της διοργάνωσης.\nΤο πόσο σημαντικός είναι ο Σλούκας για την εθνική ομάδα και την προσπάθειά της να πετύχει μια διάκριση, φάνηκε από το γεγονός ότι ο τραυματισμός του ήταν μια από τις παραμέτρους που η Ελλάδα έπεσε στην ειδική αξιολόγηση μεταξύ των ομάδων του Παγκοσμίου από την τρίτη θέση στην πέμπτη. Αλλωστε μιλάμε για ένα από τα μεγάλα ονόματά της, μετά τον Γιάννη Αντετοκούνμπο. Μην ξεχνάμε ότι μαζί με τον Νικ Καλάθη συμπεριλήφθηκαν στην καλύτερη πεντάδα της Ευρωλίγκας τη σεζόν που πέρασε και ως εκ τούτου, αναφερόμαστε σε ένα από τα πιο ποιοτικά δίδυμα γκαρντ που θα εμφανιστούν στην Κίνα.\nΟ Σκουρτόπουλος δείχνει ψύχραιμος, από τη στιγμή που όλες οι ενδείξεις συνηγορούν πως θα τον έχει στη διάθεσή του και με βάση το πρόγραμμα θα έχει την ευκαιρία, κλιμακωτά, να καλύψει το χαμένο έδαφος εξαιτίας της αποχής του, ώστε να βρει ρυθμό. Δεν θα ήταν ψύχραιμος αν οι πιθανότητες να τον χάσει ήταν μεγαλύτερες, γιατί ξέρει πόσο σημαντικός είναι για την ομάδα.\nΟ 29χρονος γκαρντ έχει κάποια ειδικά χαρακτηριστικά, που δεν τα έχει κανένας άλλος Ελληνας περιφερειακός αυτή τη στιγμή.\nΤο πρώτο είναι η εμπειρία του και η εξοικείωσή του με τις συνθήκες του πρωταθλητισμού. Συμμετοχή σε τρεις κατακτήσεις Ευρωλίγκας, δύο σερί με τον Ολυμπιακό και μία με τη Φενέρμπαχτσε και σχεδόν διαρκή παρουσία στα φάιναλ φορ σε ρόλο πρωταγωνιστή.\nΤο δεύτερο είναι ότι μπορεί να παίξει και πλέι μέικερ, δηλαδή καθαρόαιμος οργανωτής, θέση στην οποία πλέον έχει καθιερωθεί, αλλά και σούτινγκ γκαρντ. Με απλά λόγια και τον Καλάθη μπορεί να ξεκουράσει στον «άσο», αλλά και δίπλα του μπορεί να παίξει γιατί διαθέτει εντελώς διαφορετικά όπλα τα οποία τον συμπληρώνουν.\nΒασικότερο είναι το μακρινό σουτ. Ειδικά στην εκτέλεση ύστερα από ντρίμπλα είναι από τους κορυφαίους στην Ευρώπη. Η αποτελεσματικότητά του, σε αυτόν τον τύπο απειλής, εκ των πραγμάτων απασχολεί όλη την αντίπαλη άμυνα, η οποία δεν μπορεί ποτέ να νιώθει ήσυχη όταν έχει την μπάλα στα χέρια του, γιατί έχει την ικανότητα να τελειώσει τη φάση, αν νιώσει ότι έχει τον ελάχιστο χώρο που του χρειάζεται. Είναι επίσης βασικό ότι δεν διστάζει να πάρει το τελευταίο σουτ όταν η μπάλα «καίει». Εδώ το έκανε στον Ολυμπιακό την εποχή που είχε τον ρόλο του αναπληρωματικού του Σπανούλη. Φυσικά έχει και υψηλά ποσοστά όταν σουτάρει έπειτα από πάσα.\nΕξίσου πολύτιμη είναι η τελειοποίηση της συνεργασίας - σε συνεργασία «δύο εναντίον δύο» με έναν ψηλό, όταν στήνουν το περίφημο «πικ εντ ρολ». Ενα βασικό κομμάτι του επιθετικού παιχνιδιού, που παλαιότερα αποτελούσε τον κυριότερο τρόπο εκδήλωσης επίθεσης και ακόμη ομάδες όπως η Φενέρμπαχτσε το έχουν «ψωμοτύρι». Ειδικά αν το εφαρμόζει με τον Πρίντεζη, τον Μπουρούση, αλλά και τον Παπαγιάννη, μπορεί προσθέσει ποικιλία στην επιθετική φαρέτρα της «γαλανόλευκης» η οποία πλέον, λόγω Γιάννη, είναι υποχρεωμένη να παίξει λίγο διαφορετικά, με ποσταρίσματα, σκριν και κοψίματα, μακριά από την μπάλα.\nΚαθοριστική είναι επίσης η συμβολή του στις οργανωμένες επιθέσεις. Ο Σκουρτόπουλος, λόγω του υλικού, δηλαδή της παρουσίας του Καλάθη και του Γιάννη και πολλών γρήγορων ψηλών, έχει αποφασίσει, η ομάδα να κυνηγάει την ανάπτυξη γρήγορων επιθέσεων στο ανοιχτό γήπεδο. Ωστόσο δεν είναι και τόσο εύκολο αυτό να συμβαίνει διαρκώς, ειδικά απέναντι σε δυνατούς αντιπάλους και κυρίως σε κρίσιμα ματς, όπου θα έχει αρχίσει να προστίθεται και η κούραση. Ο «Σλούκι λουκ» είναι μανούλα στο διάβασμα όταν έχει απέναντί του στημένη άμυνα, ένα χαρακτηριστικό το οποίο έχει τελειοποιήσει τα χρόνια που παίζει υπό τον Ομπράντοβιτς.\nΜε απλά λόγια, η παρουσία του αποτελεί έναν ακόμη βασικό πόλο, ειδικά στην επίθεση, ώστε να απελευθερώνεται σε μεγάλο βαθμό και ο χώρος δράσης του Γιάννη Αντετοκούνμπο, πάνω στον οποίο είναι αναμενόμενο ότι θα προσαρμόζονται όλες οι αντίπαλες άμυνες.\nΜΠΑΣΚΕΤ 09.09.2019, 09:46\nΚυνηγώντας τον μαγικό αριθμό «12»\nΗ Εθνική αντιμετωπίζει σήμερα την εκπληκτική Τσεχία που την κράτησε ζωντανή και θέλει νίκη με διαφορά από 12 πόντους και πάνω για να της αρπάξει τη 2η θέση του ομίλου και την πρόκριση στα νοκ άουτ.\nΜΠΑΣΚΕΤ 06.09.2019, 19:42\nΈσωσε την παρτίδα και ψάχνει το μεγάλο κόλπο\nΣε πρώτη φάση, έστω και δύσκολα, η Εθνική Ελλάδας έσωσε την παρτίδα καθώς κατάφερε να βρει την άκρη, να νικήσει με 103-97 και να πάρει το εισιτήριο για τους «16» της διοργάνωσης.\nΜΠΑΣΚΕΤ 22.08.2019, 06:00\nΒασιλακόπουλος και Αθηναίου ξεπροβόδισαν την αποστολή της Εθνικής που πέταξε για την Κίνα, όπου θα φτάσει σήμερα το μεσημέρι. «Ο Κώστας θα είναι μαζί μας». Για μετάλλιο μίλησε ο Παπαγιάννης, τον... συγκράτησε...


Τσιγγάνικα γλέντια στην «καρδιά» της καραντίνας (βίντεο)\nΠαρ. 30 ΙΟΥ 21 19:57\nΟι καταυλισμοί των Ρομά και των μεταναστών προκαλούν τον προβληματισμό των ειδικών, καθώς φοβούνται για δεύτερο ισχυρότερο κύμα μετάδοσης του ιού.\nΤο αποκλειστικό βίντεο που εξασφάλισε το Star από το γλέντι των Ρομά στα Άνω Λιόσια, τραβήχτηκε λίγες μέρες πριν, στη γιορτή του Αγίου Γεωργίου, δηλαδή στην «καρδιά» του lockdown.\nΤην ίδια ώρα στον καταυλισμό στη Νέα Σμύρνη Λάρισας οι κάτοικοι καταγγέλλουν ότι όλο τα βράδυ έπαιζε μουσική γιατί είχαν αρραβώνα. Παρόλο που η περιοχή έχει μπει σε καραντίνα, καθώς υπάρχουν δεκάδες διαπιστωμένα κρούσματα.\nΤο φαινόμενο της «Σιγκαπούρης»\nΟι εικόνες αυτές προκαλούν την ανησυχία των υγειονομικών αρχών, καθώς μπορεί στην Ελλάδα να συμβεί ό,τι έγινε και στη Σιγκαπούρη. Η χώρα των 5.8 περίπου εκατομμύριων είχε καταφέρει να περιορίσει τα κρούσματα στα 510 μέχρι τις 23 Μάρτιου. Όμως τώρα, ξεπερνούν τις 11.000. Ο ιός εξαπλώθηκε με ταχύτητα φωτός στις εργατικές πολυκατοικίες όπου ζουν στοιβαγμένοι περίπου 1 εκατομμύριο μετανάστες εργάτες


Ρυθμοί χελώνας στο fast track λόγω έλλειψης χρηματοδότησης | Καθημερινά νέα για φωτοβολταϊκά\n← Νέα φορολογία στα ακίνητα με συνταγή της τρόικας\n6.773 νέοι Δικαιούχοι στο Πρόγραμμα “Εξοικονόμηση Κατ΄ Οίκον“ →\nΤο μεν πνεύμα πρόθυμον, η δε σαρξ ασθενής. Κάπως έτσι μοιάζει η κατάσταση πολλών εκ των επίδοξων επενδυτών, καθώς αν και τα σχέδιά τους, συχνά μεγαλόπνοα, έλαβαν εδώ και μία διετία την πολυπόθητη έγκριση ένταξης στο καθεστώς ταχείας αδειοδότησης –γνωστό ως fast track– για τις στρατηγικές επενδύσεις, δεν έχουν καν ξεκινήσει τις απαραίτητες διαδικασίες για να λάβουν τις άδειες και να προχωρήσει η κατασκευή των έργων. Ο λόγος; Η έλλειψη κεφαλαίων, κάτι που αναδεικνύει ώς ένα βαθμό και τις ευθύνες όσων έδωσαν το «πράσινο φως», καθώς οι αιτήσεις στηρίχθηκαν μάλλον σε ανύπαρκτες ή τουλάχιστον αβέβαιες πηγές χρηματοδότησης.\nΣύμφωνα με ασφαλείς πληροφορίες, μόλις τέσσερα από τα εννέα συνολικά έργα που έχουν ενταχθεί στο fast track βρίσκονται σε προχωρημένο στάδιο, υπό την έννοια όχι ότι έχουν «μπει μπουλντόζες στα εργοτάξια», αλλά ότι έχουν ήδη δαπανήσει διόλου ευκαταφρόνητα ποσά για τις μελέτες και έχουν εισέλθει στη διαδικασία λήψης των αδειών. Πρόκειται για τα ακόλουθα έργα:\n- Τουριστική επένδυση στο Κάβο Σίδερο στην Κρήτη υπό τον διακριτικό τίτλο «Ιτανός Γαία» της βρετανικής εταιρείας Loyalward, που περιλαμβάνει τη δημιουργία πέντε πολυτελών ξενοδοχείων συνολικής δυναμικότητας 1.936 κλινών, γήπεδο γκολφ 18 οπών και σπα. Το συνολικό ύψος της επένδυσης είναι 267,7 εκατ. ευρώ και εκτιμάται ότι θα δημιουργήσει 1.200 θέσεις εργασίας. Αξίζει να σημειωθεί ότι η Loyalward είναι 100% θυγατρική του εισηγμένου στο Χρηματιστήριο του Λονδίνου Minoan Group Plc., κάτι που, αν μη τι άλλο, αποτελεί ισχυρή ένδειξη για την ύπαρξη των κεφαλαίων που απαιτούνται για την υλοποίηση του έργου. Σύμφωνα με ασφαλείς πληροφορίες, έχει ζητηθεί μια ειδική ρύθμιση που θα καλύπτει συνολικά τις όποιες χωροταξικές και πολεοδομικές παρεκκλίσεις απαιτούνται. Πριν από μερικούς μήνες, πάντως, οι προσφυγές εναντίον της απόφασης της Διυπουργικής Επιτροπής, οι οποίες είχαν κατατεθεί από οικολογικές οργανώσεις και κατοίκους της περιοχής, αποσύρθηκαν ύστερα από την απόφαση του ΣτΕ να μη δεχθεί αναβολή της εκδίκασής τους. Η απόφαση της ΔΕΣΕ για την υπαγωγή της επένδυσης στο fast track ελήφθη στις 20/9/2012.\n- Ανάπτυξη φωτοβολταϊκών σταθμών παραγωγής ηλεκτρικής ενέργειας συνολικής ισχύος 126,82 MW και προϋπολογισμού 248,23 εκατ. ευρώ. Φορέας του έργου είναι η εταιρεία ΣΙΛΣΙΟ ΦΩΤΟΒΟΛΤΑΪΚΑ ΠΑΡΚΑ Α.Ε., του ομίλου Κοπελούζου. Η αρχική έγκριση είχε δοθεί τον Νοέμβριο του 2011, όμως στη συνέχεια τροποποιήθηκε το αίτημα του επενδυτή και εντάχθηκε με άλλη απόφαση της ΔΕΣΕ στις 28 Μαΐου 2012.\n- Αιολικό σύστημα παραγωγής ηλεκτρικής ενέργειας προϋπολογισμού 2,46 δισ. ευρώ το οποίο αφορά στην ανάπτυξη 33 συστοιχιών αιολικών σταθμών ισχύος 1.077 MW στην Κρήτη και τη διασύνδεσή τους με την ηπειρωτική Ελλάδα μέσω υποθαλάσσιου καλωδίου. Εντάχθηκε στο fast track στις 28/5/2012.\n- Κατασκευή 12 φωτοβολταϊκών πάρκων συνολικής ισχύος 166 MW, προϋπολογισμού 332,28 εκατ. ευρώ, στη Θεσσαλία, την Πελοπόννησο, τη Στερεά και τη Δυτική Ελλάδα. Φορέας του έργου είναι η εταιρεία Spes Solaris-Solar Concept Α.Ε., συμφερόντων Δημήτρη Παναγάκου. Είναι από τα πρώτα έργα που είχαν ενταχθεί στο fast track ήδη από τον Νοέμβριο του 2011 και τροποποιήθηκε στη συνέχεια με απόφαση του Μαΐου του 2012.\nThis entry was posted in ΕΙΔΗΣΕΙΣ and tagged Fast Track, ΑΠΕ, φωτοβολταϊκά πάρκα. Bookmark the permalink.


Ο ήχος της χειροπέδας : CaptainBook.gr - Το πιο ενημερωμένο ηλεκτρονικό βιβλιοπωλείο.\n(Ο κόσμος του χρήστη)\nΣυγγραφέας: Δημήτρης Ελεύθερος\nΟ Δημήτρης Ελεύθερος (ψευδώνυμο) γράφει με την τριπλή ιδιότητά του ως χρήστη (και εμπόρου) ναρκωτικών, ως βαρυποινίτη που πέρασε σχεδόν όλη την ενήλικη ζωή του στα περισσότερα σωφρονιστικά καταστήματα της χώρας, και ως ανθρώπου που αποφάσισε ν΄ αλλάξει ζωή και μετά από τόσων χρόνων αλόγιστη χρήση ηρωίνης και κόκας είναι πια τεσσεράμισι χρόνια "καθαρός". Γράφει για να "σώσει την ψυχή του" σε μια πολύ ενδιαφέρουσα δημόσια εξομολόγηση που σπανίως κρύβει λόγια, ενώ συχνά φανερώνει και ονόματα. Η παραμύθα, το νταλαβέρι, η Τουρκία, η Ινδία, η Ολλανδία ως σταθμοί χρήσης και διακίνησης, η είσοδος στο χώρο της παρανομίας, ο βαρύς ήχος της χειροπέδας και ακολούθως οι σωφρονιστικοί υπάλληλοι, οι δικαστές, οι ψυχίατροι, οι συγκρατούμενοι, οι επισκέτες, οι ρουφιάνοι, η μάνα, η κοινωνία... περνούν μέσα από τις σελίδες του με ξεχωριστή αμεσότητα και ζωντάνια. Και συνάμα οι σκέψεις που παίρνουν τη μορφή επινοήσεων, τεχνασμάτων, ψευδαισθήσεων, τύψεων και καμιά φορά μιας ιδιαίτερα κριτικής εγρήγορσης, δένουν την αφήγηση σε μια ιστορία με συνοχή και σκοπό. Όχι τόσο για τα βάσανα που πέρασε, όχι τόσο για το ενδιαφέρον του υποκόσμου και την έλξη που γεννά το κακό, όσο για τη δύναμη του ήρωα να μην καταβληθεί αλλά να χαράξει μια αυτόνομη δική του πορεία, για αυτή την αφήγηση αλλαγής πορείας που μοιάζει με θαύμα, το ογκώδες βιβλίο του Δημήτρη Ελεύθερου, θεωρείται πολύ ενδιαφέρον.\nΣημείωση: Πρόλογος: Αρχιεπίσκοπος Αθηνών κ. Ιερώνυμος\nISBN (10ψήφιο): 960-6846-13-Χ


Ενημερωτική εκδήλωση του Συλλόγου Ελικωνίων για τις ανεμογεννήτριες - STEREA NEWS\nΓια τα αιολικά πάρκα.\nΠραγματοποιήθηκε στις 29 Αυγούστου, στο Ζερίκι, ενημερωτική εκδήλωση του Συλλόγου Ελικωνίων, για την κινητοποίηση των κατοίκων του Ελικώνα στις ανεξέλεγκτες εγκαταστάσεις ανεμογεννητριών στην περιοχή.\nΑναλυτικά η ενημέρωση από την Πρόεδρο του Συλλόγου Ελικωνίων κα. Χρύσα Καντά:\nΑγαπητοί Συχωριανοί. Για μια ακόμα φορά οι εταιρείες επανέρχονται και ζητούν άδεια εγκατάστασης ανεμογεννητριών στον Ελικώνα. στο ίδιο σημείο πουν ζητήσει και παλιότερα.\nΌπως θυμάστε τότε είχαμε προσφύγει στη δικαιοσύνη και απερρίφθη η άδεια για εγκατάσταση ανεμογεννητριών.\nΣήμερα έχουμε μπροστά το ίδιο θέμα.\nΠρόσφατα ζητήσαμε να συνεδριάσει το Δημοτικό Συμβούλιο και θεωρούμε την απόφαση του Συμβουλίου θετική, που σημαίνει, το Δ.Σ. του δήμου δεν θα μείνει άπραγο και θα κάνει ότι είναι δυνατόν για να αποτρέψει την τοποθέτηση των ανεμογεννητριών,\nεξαντλώντας, όλα τα νομικά μέσα, αλλά και το αξίωμα που παρέχει ο Θεσμός τόσο του Δημάρχου, αλλά και του Δ.Σ. συνολικά.\nΤα παραπάνω θα ήθελα να τα βεβαιώσουν ενοποιών σας και η παριστάμενοι Δημοτικοί Σύμβουλοι όσο και ο Αντ/χος που εκπροσωπεί τον Δήμαρχο στη σημερινή συνάντηση.\nΑγαπητοί φίλοι και χωριανοί, μένει σε μας το καθήκον που κληρονομήσαμε για το τόπο μας, γι’ αυτό η επιστροφή στα κοινά είναι υποχρέωση στο μέλλον για την προστασία του τόπου μας.\nΟ Ελικώνας είναι πνεύμονας ζωής, για όλη τη Βοιωτία και σαν τέτοιον πρέπει να το επιβάλλουμε σε όσους το αγνοούν, ας επιστρατεύσουμε τη δύναμη που πηγάζει από το δίκιο μας, για να σταματήσουμε την παραπέρα καταστροφή του τόπου μας, που η ζωή μας έταξε να ζούμε εδώ.\nΕμείς ως Επιτροπή Κατοίκων Αλυκής, παρευρεθήκαμε στην Συνέλευση των Ελικωνίων και θα το κάνουμε διαρκώς, ακολουθώντας τον Αγώνα τους, για τη διάσωση του Ελικώνα, που είναι πνεύμονας ζωής για όλη τη Βοιωτία προκαλώντας την προσοχή, σε όποιο επίπεδο χρειαστεί αλλά και την προσοχή όλων των Βοιωτών, για να μην επιτρέψουμε το βουνό των Μουσών να μετατραπεί σε βουνό ανεμογεννητριών.\nΓια την Επιτροπή Πολιτών Αλυκής\nΣτην εκδήλωση παρευρέθηκε και η βουλευτής του ΣΥΡΙΖΑ, Γ. Πούλου, η οποία όπως επεσήμανε «Η Βοιωτία και η Περιφέρεια Στερεάς Ελλάδας έχουν εκπληρώσει με το παραπάνω την υποχρέωσή τους στην εθνική ηλεκτροπαραγωγή από ΑΠΕ».


Rodos-press - Δολοφονία Τοπαλούδη : Ψυχιατρικά προβλήματα επικαλούνται τώρα οι κατηγορούμενοι\nΔημοσιεύθηκε : Πέμπτη, 14 Νοεμβρίου 2019 09:36 | Γράφτηκε από τον/την Press Room | Εκτύπωση\t| Ηλεκτρονικό ταχυδρομείο\t| Εμφανίσεις: 569\nΕλαφρυντικά φέρονται να αναζητούν οι δύο κατηγορούμενοι για τη δολοφονία της Ελένης Τοπαλούδη στη Ρόδο, λίγο πριν ξεκινήσει η δίκη, επικαλούμενοι ψυχολογικά προβλήματα.\nΜάλιστα, προσπάθησαν να παραπλανήσουν ακόμη και τους ψυχιάτρους που τους εξέτασαν και τους παρακολουθούν επί μήνες.\nΚαι οι δύο κατηγορούμενοι αναφέρουν ότι αντιμετωπίζουν τις ίδιες ψυχολογικές διαταραχές: Ελλειμματική προσοχή και υπερκινητικότητα κατά τα σχολικά χρόνια, έντονη επιθετικότητα στην εφηβεία, ενώ η χρήση ναρκωτικών ουσιών οδήγησε σε ψυχωτικές διαταραχές.\nΜάλιστα και οι δύο αναφέρουν μήνες πριν από τη δολοφονία είχαν επισκεφθεί ειδικό ψυχίατρο του νησιού, λαμβάνοντας αγωγή φαρμάκων.\nΟι ενδείξεις ότι οι κατηγορούμενοι προσποιούνται\nΕντούτοις, ο ιατρικός πραγματογνώμονας, ο οποίος έψαξε στο σύστημα ηλεκτρονικής συνταγογράφησης, διαπίστωσε πως ένας από τους δυο έλεγε ψέματα.\nΟ ίδιος αναφέρει, ακόμη, ότι και οι δύο κατηγορούμενοι προσπάθησαν να τον ξεγελάσουν και αναφέρει για τον έναν: «Κατά την πορεία της κράτησής του, αναφέρει ψυχωτικόμορφες εκδηλώσεις, αλλά σε πίεση ότι προσποιείται, παραδέχθηκε την προσποίηση».\nΤην ίδια στιγμή, ο δεύτερος κατηγορούμενος, όπως αναφέρεται στο σχετικό ρεπορτάζ, «βρίζει χωρίς να θέλει να προσβάλει τρίτους με πιθανή προσποίηση και υπερβολή συμπτωμάτων για να επιδείξει χειρότερη συμπτωματολογία».\n«Ουσιαστικά αποτελεί κόλαφο για την επιλογή τους να ζητήσουν πραγματογνωμοσύνη, ελπίζοντας ότι θα παραπλανήσουν τον πραγματογνώμονα ψυχίατρο και θα τους χαρακτηρίσει είτε μειωμένου καταλογισμού, είτε ακαταλόγιστους», αναφέρει ο δικηγόρος της οικογένειας της Ελένης Τοπαλούδη, Αλέξης Κούγιας.\nΤι δήλωσε ο πατέρας της Ελένης Τοπαλούδη\nΟ πατέρας της άτυχης φοιτήτριας, Γιάννης Τοπαλούδης μίλησε στον Αnt1 και έκανε λόγο για τερτίπια. «Θα προσπαθήσουν να επικαλεστούν το οτιδήποτε και οι δικηγόροι τους, καλά κάνουν την δουλειά τους, προσπαθούν να σκαρφιστούν ένα σωρό τερτίπια. Εμείς τι τερτίπι να σκαρφιστούμε για να μπορέσουμε να ζωντανέψουμε ξανά την κόρη μας;» ανέφερε ο κ. Γιάννης Τοπαλούδης.\nΣημειώνεται ότι ο ίδιος, απαντώντας στη δημόσια συγγνώμη των γονιών ενός εκ των δύο κατηγορουμένων, είπε χαρακτηριστικά: «Με μια συγγνώμη η Ελενίτσα μας πίσω δεν γυρίζει».\n«Αυτά είναι παιχνιδάκια, θυμήθηκαν μετά από σχεδόν έναν χρόνο και πριν ξεκινήσουν τα δικαστήρια να ζητήσουν έστω και μ’ αυτόν τον τρόπο συγγνώμη», σημείωσε ο ίδιος, σε δήλωσή του στο κεντρικό δελτίο ειδήσεων του ΑΝΤ1.


Chocolate.2008.Blu-ray.RE.720.X264.DTSHD.SiluHD.srt (31738bytes) Εμφάνιση προεπισκόπισης\nChocolate.2008.720p.BluRay.DTS.x264-ESiR.mkv | 4696571075 | Ονόματα ταινιών\nChocolate 2008 720p Bluray DTS x264 SilverTorrentHD.mkv | 2604607709 | Ονόματα ταινιών\nChocolate  720p.mkv | 524218908 | Ονόματα ταινιών\nChocolate.mp4 | 942491463 | Ονόματα ταινιών\nChocolate (2008) 720p Dublado by Lindo2002.mp4 | 849790075 | Ονόματα ταινιών\nChocolate  m720p.BluRay.AC3~PokeFlute.mkv | 2020374211 | Ονόματα ταινιών\nChocolate.2008.Blu-ray.RE.720.X264.DTSHD.SiluHD 25.000 FPS\nAnonymous @ 17/10/2010 . 272x ( 15/05/2018 ) . Προσθήκη στους αγαπημένους . Αναφορά λανθασμένης ταινίας\nChocolate.2008.DVDRip.XviD-KMP 1CD 04/04/2013 127x 0.0 0\nThree.Kingdoms.Resurrection.Of.The.Dragon.2008.DVDRip.XviD... 1CD 22/11/2010 538x 0.0 0\nChocolate 1CD 25/09/2008 376x 0.0 0 nikos1969


Ευανθία Καΐρη | osdelnet.gr\nΗ πιο μικρή δασκάλα\nΣχέδια: Φωτιάδης, Φίλιππος\nΕνιαία τιμή έως 25/1/2023\n18 x 13 εκ, 120 σελ.\n«Ευανθία Καΐρη – Η πιο μικρή δασκάλα» της Ιφιγένειας Μαστρογιάννη είναι το έκτο βιβλίο στη σειρά Μικρές ιστορίες για Μεγάλα γεγονότατων εκδόσεων Καλέντη.\n«Η ευρυμάθεια, η ορθοκρισία, η συναίσθηση και η μαχητικότητα της Ευανθίας Καΐρη συνιστούν αρετές μιας υποδειγματικής γυναικείας προσωπικότητας, με αναγνώριση εκτός συνόρων της πατρώας γης, την οποία υπερασπίστηκε με τη δράση της. […] Η Ευανθία, η “λογία και ωραία νεάνις”, ο αδελφός της Θεόφιλος Καΐρης, ο “υπέρ πατρίδος πολλά μογήσας”, οι ακμάζουσες Κυδωνίες και η θαυμαστή Ακαδημία τους, ο Κοραής, ο Γάλλος Φιλέλληνας και τυπογράφος Ντιντό, ο Κωνσταντίνος Τόμπρας και η συμβολή της τυπογραφικής τέχνης στον Αγώνα, όλα αποκτούν πνοή, μυρωδιά και χρώμα στις γραμμές του βιβλίου και μέσα από τον ασπρόμαυρο κόσμο του Φίλιππου Φωτιάδη. Η πρωτοπρόσωπη διήγηση της νεαρής φίλης της Ευανθίας αισθάνομαι ότι μειώνει, σχεδόν καταργεί, την απόσταση του χρόνου». [Από το εισαγωγικό σημείωμα της Βασιλικής Τζόκα, η οποία διευθύνει τη σειρά.]


Ιράν: «O πυρηνικός επιστήμονας ήταν 20 χρόνια στο στόχαστρο της Μοσάντ» | Defencenet\nΤουρκικές NAVTEX για ασκήσεις με πυρά στην ανατολική Μεσόγειο\n01.12.2020 | 07:01\nΟ επιφανής πυρηνικός φυσικός του, που δολοφονήθηκε την Παρασκευή, έπεσε θύμα μιας "περίπλοκης" επιχείρησης που περιλάμβανε "εντελώς νέα" μέσα υποστήριξε το Ιράν και κατηγόρησε τη Μοσάντ, την ισραηλινή μυστική υπηρεσία και μια εκτός νόμου ομάδα της αντιπολίτευσης.\nΜε ένα πρωτόκολλο που επιφυλάσσεται στους μεγαλύτερους "μάρτυρες" της Ισλαμικής Δημοκρατίας του Ιράν, οι αρχές απέτισαν ύστατο φόρο τιμής σε αυτόν τον επιστήμονα, τον Μοχσέν Φαχριζαντέχ, και υποσχέθηκαν να συνεχίσουν το έργο του.\nΟι αρχές παρουσίασαν μετά θάνατον τον δολοφονηθέντα ως αναπληρωτή υπουργό Άμυνας και επικεφαλής του Οργανισμού Έρευνας και Καινοτομίας στον τομέα της Άμυνας (Sépand). Ο Φαχριζαντέχ δολοφονήθηκε σύμφωνα με τις αρχές ανατολικά της Τεχεράνης σε επίθεση με παγιδευμένο αυτοκίνητο και πυροβολισμούς που ακολούθησαν εναντίον του αυτοκινήτου του.\nΛίγες λεπτομέρειες έγιναν γνωστές για τις ακριβείς συνθήκες της επίθεσης. Σύμφωνα με τον γιο του επιστήμονα, η σύζυγός του ήταν στο αυτοκίνητο με τον σύζυγό της, αλλά βγήκε ζωντανή. Αρχικές πληροφορίες για ενδεχομένως άλλους θανάτους δεν επιβεβαιώθηκαν ποτέ.\nΜιλώντας στο περιθώριο της επικήδειας τελετής, ο ναύαρχος Αλί Σαμχανί, γραμματέας του Ανώτατου Συμβουλίου Εθνικής Ασφάλειας, μίλησε για "μια περίπλοκη επιχείρηση με χρήση ηλεκτρονικού εξοπλισμού".\nΟι Μουτζαχεντίν του Λαού, μια εξόριστη ομάδα της αντιπολίτευσης, "πρέπει να ενεπλάκησαν" αλλά "το εγκληματικό στοιχείο σε όλα αυτά είναι το σιωνιστικό καθεστώς και η Μοσάντ", δήλωσε εκτιμώντας επίσης ότι ο Φαχριζαντέχ ήταν στο στόχαστρο του "εχθρού" εδώ και "20 χρόνια".\nΧωρίς να αναφέρει πηγές, το ιρανικό πρακτορείο ειδήσεων Fars μετέδωσε ότι η επίθεση πραγματοποιήθηκε με τη βοήθεια "τηλεχειριζόμενου αυτόματου πολυβόλου" τοποθετημένου σε ένα Nissan με ανοιχτή καρότσα.\nΕπικαλούμενο "ενημερωμένη πηγή", το Press TV, ένα αγγλόφωνο κρατικό τηλεοπτικό ειδησεογραφικό δίκτυο, μετέδωσε ότι όπλα που περισυνελέγησαν από το σημείο της επίθεσης είχαν "κατασκευαστεί στο Ισραήλ".\nΣτο Ισραήλ, οι αρχές δεν αντέδρασαν στις κατηγορίες της Τεχεράνης.\nΟ Ισραηλινός πρωθυπουργός Μπενιαμίν Νετανιάχου είχε παρουσιάσει το 2018 τον δολοφονημένο επιστήμονα ως τον επικεφαλής ενός μυστικού στρατιωτικού πυρηνικού προγράμματος, του οποίου το Ιράν αρνείτο πάντα την ύπαρξη.\nΣτη Βηρυτό, το υπουργείο Εξωτερικών καταδίκασε τη δολοφονία και κάλεσε σήμερα "να επιδειχθεί η κατά το δυνατόν μεγαλύτερη αυτοσυγκράτηση για να αποφευχθεί το χειρότερο σενάριο στην περιοχή".\nΟ Μοχσέν Φαχριζαντέχ είναι ένας από αυτούς τους ουσιαστικά άγνωστους άνδρες που αποκτούν φήμη μετά θάνατον. Λίγα είναι γνωστά γι 'αυτόν, αλλά ένα είναι σίγουρο: ήταν σημαντικός.\n"Εάν οι εχθροί μας δεν είχαν διαπράξει αυτό το απεχθές έγκλημα και έχυσαν το αίμα του αγαπητού μας μάρτυρα, θα μπορούσε να παραμείνει άγνωστος", δήλωσε ο υπουργός Άμυνας Αμίρ Χαταμί, που δεν μπορούσε να συγκρατήσει τα δάκρυά του καθώς στεκόταν δίπλα στη σορό του φυσικού, κατά τη διάρκεια τελετής στο υπουργείο Άμυνας στην Τεχεράνη. Αλλά σήμερα (ο μάρτυρας) "αποκαλύπτεται σε ολόκληρο τον κόσμο".\nΑποδόθηκαν τιμές στον νεκρό το Σάββατο και την Κυριακή στην Μασχάντ και την Κομ, δύο ιερούς τόπους για τους σιίτες, όπως και στη σορό του Ιρανού στρατηγού Κασέμ Σουλεϊμανί, τον Ιανουάριο, που εκτελέστηκε από την Ουάσινγκτον στο Ιράκ.\nΤο πορτρέτο του στρατηγού "μάρτυρα" είχε τοποθετηθεί κοντά στο φέρετρο δίπλα σε αυτό του επιστήμονα.\nΟ τελευταίος επιτέλεσε "σημαντικό έργο" στον τομέα της "αντι-ατομικής άμυνας" και η κυβέρνηση "διπλασίασε τον προϋπολογισμό του Sepand", δήλωσε ο στρατηγός Χαταμί.\n«Το έθνος μας απαιτεί μία αποφασιστική τιμωρία»\nΤης επικήδειας προσευχής ηγήθηκε ο Ζιαοντίν Ακατζανπούρ, εκπρόσωπος του Ανώτατου Ηγέτη Αλί Χαμενεΐ. "Θα επιδείξουμε υπομονή (...), αλλά το έθνος μας απαιτεί με μια φωνή αποφασιστική τιμωρία" εναντίον των υπευθύνων της δολοφονίας, δήλωσε.\nΣτη συνέχεια, η σορός του επιστήμονα μεταφέρθηκε στο Ιμαμζαντέχ-Σαλέχ, ιερό στην Τεχεράνη όπου έχουν ταφεί δύο άλλοι επιστήμονες που δολοφονήθηκαν το 2010 και το 2011. Και αυτές οι δολοφονίες αποδόθηκαν στο Ισραήλ.\nΑφού έδειξε με το δάχτυλο το Ισραήλ, ο πρόεδρος του Ιράν Χασάν Ροχανί υποσχέθηκε το Σάββατο να δοθεί απάντηση "στην ώρα της" για τη δολοφονία του Μοχσέν Φαχριζαντέχ.\nΠολλοί υπερσυντηρητικοί ζητούν την απαγόρευση από το Ιράν της εισόδου των επιθεωρητών της Διεθνούς Υπηρεσίας Ατομικής Ενέργειας που είναι υπεύθυνοι για την επιθεώρηση ευαίσθητης σημασίας ιρανικών δραστηριοτήτων σύμφωνα με τη διεθνή συμφωνία για το ιρανικό πυρηνικό πρόγραμμα που επιτεύχθηκε το 2015.\nΗ ΙΑΕΑ δεν έχει λάβει ειδοποίηση από το Ιράν για διακοπή των επιθεωρήσεων και "κανείς δεν θα είχε να κερδίσει από αυτό", δήλωσε ο γενικός διευθυντής της Ραφαέλ Γκρόσι, σε συνέντευξή του σήμερα στο Γαλλικό Πρακτορείο.


Κωστένογλου: «Και υπερομάδα να έχεις, με τέτοια διαιτησία…» | Onsports.gr\nhome ΠοδόσφαιροSuper LeagueΚωστένογλου: «Και υπερομάδα να έχεις, με τέτοια διαιτησία…» Κοινοποιήστε\nΚωστένογλου: «Και υπερομάδα να έχεις, με τέτοια διαιτησία…»\tΣυντάκτης: Onsports Team\nΔημοσίευση: Σάββατο, 14 Ιανουαρίου 2012 20.09\nΑιχμές κατά της διαιτησίας του Ζαχαριάδη άφησε ο Νίκος Κωστένογλου ο οποίος δεν παρέλειψε να εξάρει τις προσπάθειες των ποδοσφαιριστών του κόντρα στην Ξάνθη.\t«Και υπερομάδα να έχεις, απέναντι σε τέτοιες αποφάσεις θα έχεις πρόβλημα», τόνισε χαρακτηριστικά ο τεχνικός της Ένωσης στη συνέντευξη Τύπου που ακολούθησε της αναμέτρησης με τους Ακρίτες στο ΟΑΚΑ, δίνοντας παράλληλα συγχαρητήρια στους «κιτρινόμαυρους» για την εμφάνισή τους. Αναλυτικά όσα δήλωσε ο Νίκος Κωστένογλου:\nΠώς είδατε την εικόνα του αγώνα: «Θεωρώ ότι η εικόνα μας στο πρώτο ημίχρονο ήταν πολύ καλή. Θα έπρεπε να είχαμε προηγηθεί, όμως βρεθήκαμε πίσω στο σκορ. Δεν δόθηκε ένα πέναλτι, μας ακυρώθηκε γκολ αδίκως. Τα παιδιά ωστόσο προσπάθησαν και κατάφεραν να ισοφαρίσουν.\nΠώς κρίνεται το γεγονός ότι σε σερί εντός έδρας παιχνίδια υπάρχουν κακές αποφάσεις των διαιτητών εις βάρος της ΑΕΚ; «Είμαι ένας προπονητής που δεν θέλω να χρησιμοποιώ ούτε να έχω άλλοθι και δικαιολογίες όταν δεν κερδίζουμε. Αλλά μερικές περιπτώσεις είναι πεντακάθαρες που αλλοιώνουν τα αποτελέσματα. Και υπερομάδα να έχεις θα έχεις προβλήματα.\nΦέτος (σ.σ. μέσα στο 2012) η ΑΕΚ μετρά δύο σερί ισοπαλίες που οφείλεται; «Δεν έχουμε το εύκολο γκολ. Με τη Δράμα δεν ήταν καλή η εικόνα μας, αλλά είχαμε κλασικές ευκαιρίες. Σήμερα, απέναντι σε μία εξαιρετική ομάδα, είχαμε καλή απόδοση. Είμαι ευχαριστημένος. Εδώ σήμερα ακύρωσε γκολ από το πουθενά. Αν ακύρωσε το γκολ θα έπρεπε να έδινε κίτρινη κάρτα. Σε κάθε φάουλ θα πρέπει να δίνεται σφύριγμα του διαιτητή; Πουθενά δεν γίνονται αυτά. Και πιο πριν το πέναλτι που δεν δίνεται. Σε ένα παιχνίδι 0-0 όταν είναι να προηγηθείς και δέχεσαι εν τέλει γκολ, απέναντι σε μία ομάδα με εξαιρετικές αντεπιθέσεις, τα πράγματα γίνονται δύσκολα. Ψηλά το κεφάλι και πάλι. Έχουμε ένα δύσκολο ματς την Τετάρτη. Υπάρχει και ένα πρόβλημα με τον Λεονάρντο, ελπίζω να μην έχει κάτι σημαντικό. Ελπίζω ότι θα είναι καλά».\nΠιστεύετε ότι υπάρχει θέμα κούρασης στην έλλειψη του εύκολου γκολ; «Είναι θέμα αποτελεσματικότητας. Δεν θα πρέπει βέβαια να υπερβάλουμε, αλλά και να ζητάμε πράγματα που δεν μπορούν να γίνουν άμεσα. Δεν κρίνω με το αποτέλεσμα τους παίκτες. Μέσα από την εικόνα τους τους κρίνω. Δεν νομίζω να έχει κάποιος παράπονα από την ΑΕΚ του πρώτου ημιχρόνου και από την προσπάθεια του δευτέρου».\tΚατηγορία: Super League


Θέση: Μουσείο Μονής Λειμώνος [x]Κατηγορία: Αγγείο [x]Είδος: Σκυφίδιο [x]Χρονική Περίοδος: 31 π.Χ. - 400 μ.Χ. [x]


Google: Γιορτάζει το Halloween με το σημερινό της doodle | Athens Voice\nΣτη δημοφιλή γιορτή του Halloween επέλεξε η Google να αφιερώσει το σημερινό της Doodle μαζί μάλιστα με ένα παιχνίδι.\nΑφιερωμένο στη γιορτή του Halloween είναι το σημερινό doodle της Google, στο οποίο μάλιστα ο κάθε χρήστης μπορεί να παίξει και ένα παιχνίδι προς τιμήν των ημερών.\nΠατώντας πάνω στο doodle, οι χρήστες μετά από μια μικρή εισαγωγή θα βρεθούν να χειρίζονται ένα μαύρο γάτο, ο οποίος βουτά στα νερά της θάλασσας.\nΓιατί γιορτάζεται το Halloween;\nΟ όρος Halloween προέκυψε από μία συνεπτυγμένη μορφή των λέξεων All-Hallow-even και σημαίνει το «Βράδυ πριν από την Ημέρα των Αγίων Πάντων», που γιορτάζεται την 1η Νοεμβρίου στις καθολικές χώρες. Η γιορτή χάνεται στα βάθη των αιώνων. Έχει ειδωλολατρικές ρίζες και σχετίζεται με τη λατρεία των Δρυίδων από τους Κέλτες στην Ιρλανδία.


Θεοχάρης για άνοιγμα τουρισμού: Η Ελλάδα έχει σχέδιο και το εφαρμόζει - Συνεχής η πτώση των κρουσμάτων - News Quake\nΕλλάδα Θεοχάρης για άνοιγμα τουρισμού: Η Ελλάδα έχει σχέδιο και...\nΗ διάρκεια της τουριστικής περιόδου εφέτος θα κρίνει και το τελικό αποτέλεσμα σε αφίξεις και έσοδα για τον ελληνικό τουρισμό, ανάφερε ο υπουργός Τουρισμού Χάρης Θεοχάρης, κατά τη διάρκεια διαδικτυακής εκδήλωσης «Τουρισμός και Ασφάλεια» που διοργάνωσε το υπουργείο Προστασίας του Πολίτη.\nΜάλιστα, ο κ. Θεοχάρης ευχήθηκε να μην υπάρξουν πισωγυρίσματα, με «άνοιξε-κλείσε», όπως συνέβη πέρυσι και ζήτησε την αυστηρή τήρηση των υγειονομικών μέτρων, αλλά και τη συνδρομή της αστυνομίας σε αυτό.\nΕστιάζοντας στα του υπουργείου Τουρισμού σημείωσε ότι φέτος τα μέτρα προστασίας είναι φιλικά προς τον πολίτη, καθώς είναι αναλυτικά γι’ αυτόν που θέλει να ταξιδέψει. Ο κ. Θεοχάρης εξέφρασε την ικανοποίηση του για το γεγονός ότι από το άνοιγμα του ελληνικού τουρισμού υπάρχει μια συνεχής πτώση των κρουσμάτων και επεσήμανε ότι θα πρέπει να είμαστε περήφανοι για το γεγονός ότι η Ελλάδα έχει σχέδιο και το θέτει σε εφαρμογή.\nΜάλιστα υπενθύμισε ότι το ελληνικό υπουργείο Τουρισμού βραβεύτηκε εφέτος για το επιτυχές άνοιγμα του τουρισμού πέρυσι.\nΕπόμενο άρθροΠαραλαβή εισιτηρίου με το πιστοποιητικό εμβολιασμού στα ματς της Αγγλίας στο Γουέμπλεϊ\nΣτο κόκκινο βρέθηκε, όπως ήταν αναμενόμενο το Εθνικό Σύστημα Υγείας στην Αττική, από τον αυξημένο αριθμό των διασωληνωμένων ασθενών και...